Kokko jalun salaamai kuree India ge enme mussandhi beybe | Mihaaru\nމުކޭޝް އަމްބާނީ (ވ) އާއި އޭނާގެ އަނބިކަނބަލުން ނީޓާ އަމްބާނީ އަދި އަނިލް އަމްބާނީ (ވ). --ފޮޓޯ: ގެޓީ އިމޭޖަސް\nކޮއްކޮ ޖަލުން ސަލާމަތްކުރީ އިންޑިއާގެ އެންމެ މުއްސަނދި ބޭބެ\n20 މާޗް 2019 - 11:39 19 comments\nމުމްބާއީ (މާޗް 20) - އިންޑިއާގެ އަމްބާނީ އާއިލާގެ ދެބެއިންގެ މެދުގައި ކިތަންމެ ބޮޑު ދެކޮޅުވެރިކަމެއް އޮތް ނަމަވެސް ކޮއްކޮ އަށް ދެރަގޮތެއް މެދުވެރިވި ވަގުތު ބޭބެ މިވަނީ އެހީވެ ކޮއްކޮ ޖަލުން ސަލާމަތްކޮށްދީފަ އެވެ.\nއާއިލީ ވިޔަފާރީގައި މައްސަލަ ޖެހި ދެބެން ވަކިން ވިޔަފާރި ކުރަމުން ގޮސް ކޮއްކޮ އަނިލް އަމްބާނީ ދަރަނިވެރިވެ، ކޯޓުން ދިން މުހުލަތެއްގައި އެ ދަރަނި ނުދައްކައިފި ނަމަ ޖަލަށްލާން ހުކުމްކޮށްފައި ވަނިކޮށް އޭނާގެ ބޭބެ އަދި އޭޝިއާގެ އެންމެ މުއްސަނދި މީހާ މުކޭޝް އަމްބާނީ ވަނީ ދަރަނި ދެއްކުމަށް ފަހު ކޮއްކޮ ސަލާމަތް ކޮށްފަ އެވެ.\nމުކޭޝް އާއި އަނިލްއާ ދެމެދު މައްސަލަ ޖެހުނީ އެ މީހުންގެ މުއްސަނދި ބައްޕަ 2002 ވަނަ އަހަރު އަވަހާރަވުމާ ގުޅިގެންނެވެ. ބައްޕަ އަވަހާރަވުމުގެ ކުރިން ވިޔަފާރި ބަހާނެ ގޮތުގެ އެއްވެސް ވަސިއްޔަތެއް ނެތެވެ. އެހެންވެ ދެބެން ވެސް ދިޔައީ އާއިލީ ވިޔަފާރި ރިލަޔަންސް އިންޑަސްޓްރީގެ ކޮންޓްރޯލް ހޯދުމަށް "ތަޅާފޮޅަމުން"ނެވެ.\nދެ މީހުންގެ މަންމަ ސުލްހައިގެ މެދުވެރިއަކަށް ވެގެން އެންމެ ފަހުން އެއްބަސްވެފައި ވަނީ އިންޑިއާގެ އެންމެ އަގުބޮޑު ލިސްޓެޑް ކުންފުނި ރިލަޔަންސް ބައިކުރުމަށެވެ. ކުންފުނި ބަހާފައި ވަނީ 2005 ވަނަ އަހަރު އެވެ.\nމުކޭޝް (ވ) އާއި އަނިލް އަމްބާނީ.\nވިޔަފާރީގައި މުކޭޝް، 61، ކުރިއަރައި ގޮސް އޭޝިއާގެ އެންމެ ބޮޑު ބިލިއަނަރުގެ މަގާމަށް ވަޑައިގެންނެވި އިރު މިލްކިއްޔާތުގެ އަގު 54.3 ބިލިއަން ޑޮލަރަށް އަރަ އެވެ. ނަމަވެސް އަނިލް، 59، ގެ ވިޔަފާރި ވަނީ އަޑިއަޅާލައި ދަރަނިވެރިވެފަ އެވެ.\nމުކޭޝްގެ އާއިލާ މުމްބާއީގައި ދިރިއުޅޭ 27 ބުރީގެ އަގު ބޮޑު ގޭގެ އަގު އެއް ބިލިއަން ޑޮލަރަށް އަރަ އެވެ. ބެލެވޭ ގޮތުގައި މިއީ ދުނިޔޭގެ އެންމެ އަގު ބޮޑު ގެ އެވެ. މުކޭޝްގެ އަންހެން ދަރިކަނބަލުން އިޝާ އަމްބާނީގެ ކައިވެންޏަށް ވެސް މިދިޔަ އަހަރުވަނީ ބޮޑު ހޭދައެއް ކޮށްފަ އެވެ. ކައިވެނީގެ ހަފުލާގައި ވަނީ އެމެރިކާގެ މަޝްހޫރު ލަވަކިޔުންތެރިޔާ ބިއޯންސޭ ޕާފޯމްކޮށްފަ އެވެ.\nމުކޭޝް އަމްބާނީގެ ފިރިހެން ދަރިކަލުން އަކާޝް (ވ) އާއި ސްލޮކާ މެހެތާގެ އަގު ބޮޑު ކައިވެނީގެ ރަސްމިއްޔާތު މި މަހު 10 ވަނަ ދުވަހު މުމްބާއީގައި ވަނީ ބައްވައިފަ އެވެ.\nމުކޭޝް އަމްބާނީގެ ދަރިކަލުން އަކާޝް (ވ) އާއި އޭނާގެ އަނބިކަނބަލުން ސްލޮކާ މި މަހު 10 ވަނަ ދުވަހު މުމްބާއީގައި ކައިވެނީގެ ރަސްމިއްޔާތުގައި. --ފޮޓޯ:އޭއެފްޕީ\nއަނިލްގެ ރިލަޔަންސް ކޮމިއުނިކޭޝަންގެ ދަރަނި ހަތަރު ބިލިއަން ޑޮލަރަށް އަރާ ކަމަށްވެ އެވެ. އަދި ދަރަނި ވެސް ނުދެއްކޭ ހިސާބަށް ގޮސްފައި ވަނިކޮށް ސުޕްރީމް ކޯޓުން ކުރި ހުކުމަކާ ގުޅިގެން "ރިހައި ފައި މައްޗަށް ފޮއި ވެއްޓުނެ"ވެ. ސްވިޑަންގެ އެރިކްސަން ކުންފުންޏަށް ދައްކަން ޖެހޭ 5.5 ބިލިއަން ރުޕީސް (77 މިލިއަން ޑޮލަރު) މިދިޔަ އަންގާރަ ދުވަހުގެ ނިޔަލަށް ނުދައްކައިފި ނަމަ އަނިލް ޖަލަށްލާނެ ކަމަށް އިންޑިއާގެ އެންމެ މަތީ ކޯޓުން އޮތީ އަންގައިފަ އެވެ.\nސުޕްރީމް ކޯޓުން ފުރަތަމަ އެންގީ މިދިޔަ އަހަރުގެ ޑިސެމްބަރު 15 ގެ ކުރިން ފައިސާ ދެއްކުމަށެވެ. އެ މުއްދަތުގައި ފައިސާ ދައްކާފައި ނުވާތީ ކޯޓުގެ ހުރުމަތް ކެނޑިކަމަށް ނިންމައި ފައިސާ ދެއްކުމަށް އިތުރު ހަތަރު ހަފުތާ ވަނީ ދީފަ އެވެ. އެ މުއްދަތުގައި ފައިސާ ނުދައްކައިފި ނަމަ އަނިލް ޖަލަށްލާނެ ކަމަށް ވަނީ އަންގައިފަ އެވެ.\nއަނިލްގެ ބޭބެ އެ ފައިސާ ދައްކައިދީ، ކޮއްކޮ ޖަލުން ސަލާމަތްކޮށްފައިވާ ކަމަށް ރިލަޔަންސް ކޮމިއުނިކޭޝަނުން ހޯމަ ދުވަހު ވަނީ އިއުލާންކޮށްފަ އެވެ.\n"އަޅުގަނޑުގެ ހަޔާތުގައި އެންމެ އުނދަގޫވި ވަގުތު އެހީވެދިން ކަމަށްޓަކައި ހިތުގެ އެންމެ ފުންމިނުން ބޭބެ (އަށާއި ފަހަރި ނިޓާ)އަށް ޝުކުރު އަދާކުރަން. މިއީ އާއިލީ ގުޅުމުގެ މުހިންމުކަން އަންގައިދޭ ކަމެއް،" އަނިލް ވިދާޅުވި އެވެ.\nއަނިލްގެ ދަރަނި ދައްކައިދިނީ ހިލޭ އެހީއެއްގެ ގޮތުގައި ނުވަތަ ލޯނެއްގެ ގޮތުގައި ކަމެއް އަދި ނޭނގެ އެވެ.


Fas rashehge football dhanduge sub base masaikai havaalu kohfi\nފަސް ރަށެއްގެ ފުޓްބޯޅަ ދަނޑުގެ ސަބް ބޭސް މަސައްކަތް ހަވާލުކޮށްފި\nމި އެއްބަސްވުމުގެ ދަށުން މަސައްކަތް ހަވާލުކުރާތާ 14 ދުވަހުގެ ތެރޭގައި މަސައްކަތް ފަށާ 30 ދުވަހުގެ ތެރޭގައި މަސައްކަތް ނިންމަން ޖެހޭ\nކ. މާލެ | 30 އޮކްޓޯބަރ 2019 | ބުދަ 16:51 | 4,831\nޔޫތް މިނިސްޓްރީގައި ބޭއްވުނު ރަސްމިއްޔާތުގެ ތެރެއިން - މިނިސްޓްރީ އޮފް ޔޫތް، ސްޕޯޓްސް އެންޑް އެމްޕަވަރމެންޓް\nފަސް ރަށެއްގެ ފުޓްބޯޅަ ދަނޑުގެ ސަބް ބޭސް ތައްޔާރުކުރުމުގެ މަސައްކަތް ހަވާލުކޮށްފިއެވެ.\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގައި ބޭއްވި ރަސްމިއްޔާތެއްގައި ވަނީ ހދ. ކުޅުދުއްފުށި، ހދ. ނެއްލައިދޫ، ހދ. ހަނިމާދޫ، ހދ. ނޮޅިވަރަމްގެ އިތުރުން ނ. ކުޑަފަރީގެ ފުޓްބޯޅަ ދަނޑުގެ ސަބް ބޭސް ތައްޔާރު ކުރުމަށް ހަވާލުކޮށްފައެވެ.\nއެގޮތުން ހދ. ކުޅުދުއްފުށީ އަދި ދަނޑުގެ ސަބް ބޭސް މަސައްކަތް 1.34 މިލިއަން ރުފިޔާއަށް ހަވާލުކޮށްފައިވަނީ އާރްކޭއެލް ގްރޫޕްއާއެވެ. ހދ. ނޮޅިވަރަމްގެ ދަނޑުގެ ސަބް ބޭސް މަސައްކަތް 1.34 މިލިއަން ރުފިޔާއަށް ހަވާލުކޮށްފައިވަނީ އާރްކޭއެލް ގްރޫޕްއާއެވެ. ހަމައެހެންމެ ހދ. ހަނިމާދޫގެ ދަނޑުގެ ސަބް ބޭސް މަސައްކަތް 1.34 މިލިއަން ރުފިޔާއަށް ހަވާލުކޮށްފައިވަނީ ވެސް އާރްކޭއެލް ގްރޫޕްއާއެވެ.\nމީގެއިތުރުން ހދ. ނެއްލައިދޫ ދަނޑުގެ ސަބް ބޭސް މަސައްކަތް 1.190 މިލިއަން ރުފިޔާއަށް ފްލެކްސް އިންކް ޕްރައިވެޓް ލިމިޓެޑާއި ހަވާލުކުރިއިރު ނ. ކުޑަފަރީ ދަނޑުގެ ސަބް ބޭސް މަސައްކަތް 1.152 މިލިއަން ރުފިޔާއަށް ހަވާލުކުރީ ވެސް އެ ކުންފުންޏާއެވެ.\nމި އެއްބަސްވުންތަކުގައި މިނިސްޓްރީގެ ފަރާތުން ސްޓޭޓް މިނިސްޓަރ އަސްހަދު އަލީ ސޮއިކުރެއްވިއިރު އާރްކޭއެލް ގްރޫޕްގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރ ހުޒައިމާ އާސިރްއެވެ. އަދި ފްލެކްސް އިންކްގެ ފަރާތުން އެއްބަސްވުންތަކުގައި ސޮއިކުރެއްވީ އެކުންފުނީގެ މެނޭޖިން ޑިރެކްޓަރ ނަޖާހް ޝަރީފްއެވެ.\nމި އެއްބަސްވުމުގެ ދަށުން މަސައްކަތް ހަވާލުކުރާތާ 14 ދުވަހުގެ ތެރޭގައި މަސައްކަތް ފަށާ 30 ދުވަހުގެ ތެރޭގައި މަސައްކަތް ނިންމަން ޖެހެއެވެ.\nމި ދަނޑުތަކާއެކު މިއަހަރުގެ މިހާތަނަށް މިނިސްޓްރީއިން ވަނީ ޖުމްލަ 19 ދަނޑެއްގެ ސަބް ބޭސް މަސައްކަތް ހަވާލުކޮށްފައެވެ. މި ދަނޑުތަކުގެ ސަބް ބޭސް މަސައްކަތް ނިމުނުހާ އަވަހަށް ދަނޑުތަކުގައި ޓާފް އެޅުމުގެ މަސައްކަތް ފެށޭނެ ކަމަށް މިނިސްޓްރީއިން ވަނީ ބުނެފައެވެ.


Ithuru furabandhakah dhiumakee kuran rangalhu kameh noon: Raees - vNews.mv\nރާއްޖޭގެ ބޯޑަރު ހުޅުވާލުމަށް ވެލާނާ އިންޓަރނޭޝަނަލް އެއަރޕޯޓްގައި ވެފައިވާ ތައްޔާރީތައް ރައީސް ބައްލަވާލައްވަނީ:\nއިތުރު ފުރަބަންދަކަށް ދިއުމަކީ ކުރަން ރަނގަޅުކަމެއް ނޫން: ރައީސް ސާލިހް\nސައިފް އަޒްހަރު 03 August 2020, 13:59\nއިތުރު ފުރަބަންދަކަށް ދިއުމަކީ ކުރަން ރަގަޅު ކަމެއް ނޫންކަމަށް ރައީސުލްޖުމްހޫރިއްޔާ އިބްރާހިމް މުހަންމަދު ސާލިހް ވިދާޅުވެއްޖެއެވެ.\nއެ މަނިކުފާނު މިހެން ވިދާޅުވެފައިވަނީ، މިއަދު ކުރައްވާފައިވާ ޓްވީޓެއްގައެވެ.\nރައީސް އިބްރާހިމް މުހަންމަދު ސާޅިހްގެ ޓްވީޓްގައި، ކޮވިޑް-19 ޖެހޭ މީހުންގެ ޢަދަދުދަނީ އިތުރުވަމުން ކަމަށާއި، ބަލިފެތުރުން ކޮންޓްރޯލް ކުރުމަށްޓަކައި ބޭރުގައި އުޅޭއިރު މާސްކް އެޅުމަށް އެދިވަޑައިގެންފައި ވެއެވެ.\nއަދި ހެލްތު ޕްރޮޓެކްޝަން އޭޖެންސީގެ އެންގުންތަކަށް ޢަމަލުކުރުމަށާއި، އެކަމުގައި ހުރިހާ އެންމެންގެ އެއްބާރުލުން ވަރަށް މުހިންމު ކަމަށްވެސް ވިދާޅުވެފައި ވެއެވެ.\n"ކޯވިޑް-19 ޖެހޭ މީހުންގެ ޢަދަދުދަނީ އިތުރުވަމުން. ބަލިފެތުރުން ކޮންޓްރޯލް ކުރުމަށްޓަކައި ބޭރުގައި އުޅުއްވާއިރު މާސްކް އަޅުއްވާ. @HPA_MV ގެ އެންގުންތަކަށް ޢަމަލުކުރައްވާ. ހުރިހާ ބޭފުޅުންގެ އެއްބާރުލެއްވުން ވަރަށް މުހިންމު. އިތުރު ފުރަބަންދަކަށް ދިއުމަކީ ކުރަން ރަގަޅު ކަމެއްނޫން"\nރައީސް އިބްރާހިމް މުހަންމަދު ސާލިހް\nއިތުރު ފުރަބަންދަކަށް ދިއުމަކީ ކުރަން ރަގަޅު ކަމެއް ނޫންކަމަށް ރައީސް ވިދާޅުވިއިރު، އިތުރު ފުރަބަންދަކަށް ދިއުމަކީ އެދެވިގެންވާ ކަމެއް ނޫންކަމަށް ސަރުކާރުގެ އެހެން އިސް މަސްއޫލުވެރިންވެސް ގެންދަވަނީ ވިދާޅުވަމުންނެވެ.\nއޭގެ ބަދަލުގައި އެ ބޭފުޅުންނާއި، އަދި ރާއްޖޭގެ ސިއްހީ ފަރާތްތަކުން އިރުޝާދު ދެމުންގެންދަނީ މާސްކް އަޅައިގެން އުޅުމަށާއި، އިޖުތިމާއީ ގައިދުރުކަން ގާއިމްކުރުމަށާއި، މީހުން ގިނައިން އެއްވެއުޅޭ ތަންތަނަށް ނުދިއުމަށާއި އަދި ކޮންމެހެން ދާންޖެހޭ ތަންތަނަށް މެނުވީ ނުގޮސް، އަދިވެސް ގިނައިން ގޭގައި ތިބުމަށެވެ.\nފުރަބަންދުގެ ފުރަތަމަ ފިޔަވަހީގައި ޖޫންމަހުގެ 15 ވަނަދުވަހު ލުއިދީ، އަދި ދެވަނަ ފިޔަވަހީގައި ޖުލައިމަހުގެ 1 ވަނަދުވަހު އިތުރު ލުއިތައް ދިންފަހުން ރާއްޖޭގައި ކޮވިޑް-19 އަށް ޕޮޒިޓިވްވާ މީހުންގެ އަދަދު ދަނީ އިތުރުވަމުންނެވެ.\nފުރަބަންދަށް ލުއިދޭން ފެށިފަހުން އިއްޔެއަކީ މިހާތަނަށް އެއްދުވަހެއްގައި އެންމެ ގިނަ އަދަދަކަށް މީހުން ޕޮޒިޓިވްވި ފުރަތަމަ ދުވަހެވެ. އިއްޔެ އެކަނިވެސް 215 މީހުން ޕޮޒިޓިވް ވެފައި ވެއެވެ.\nހޮނިހިރު ދުވަހު 156 މީޙުން ޕޮޒިޓިވް ވެފައި ވެއެވެ.\nކޮރޯނާވައިރަސް އެޗް.ޕީ.އޭ ރާއްޖެ ސިޔާސީ ރައީސް އިބްރާހިމް މުހައްމަދު ސޯލިހު\nވެރިންނަށް ކޮންކަމެއް. ރައްޔަތުން ހާލުގަ އުޅެން ޖެހޭނީ. އިބޫ ސޯލިހުއަކީ ނަޝީދު ގެންގުޅޭ ދޫންޏެއް. ނަސީދު ބުނިގޮތަކަށް ކަންކުރާނީ. މިގައުމު މުޅިން ހަލާކުކޮށްފި ތި ނަސީދު.


Saudi ah dhey hamalaa thah huttalaifin: Houthi\nސައުދީއަށް ދޭ ހަމަލާތައް ހުއްޓާލައިފިން: ހޫތީން\nހޫތީ ޖަމާއަތުގެ ސުޕްރީމް ޕޮލިޓިކަލް ކައުންސިލްގެ އިސްވެރިޔާ މަހްދީ އަލް މަޝާތު\nޔަމަނުގެ ހޫތީންގެ ޖަމާއަތުން ސައުދީ އަރަބިއްޔާއަށް ދެމުންގެންދާ މިސައިލް ހަމަލާތައް މިހާރު ހުއްޓާލާފައިވާ ކަމަށް އެ ޖަމާއަތުން ބުނެފި އެވެ.\nހޫތީ ޖަމާއަތުގެ ސުޕްރީމް ޕޮލިޓިކަލް ކައުންސިލްގެ އިސްވެރިޔާ މަހްދީ އަލް މަޝާތު ވިދާޅުވީ، ހޫތީ ޖަމާއަތުން ސައުދީއަށް ދޭ ހަމަލާތަށް ހުއްޓާލުމުން ސައުދީން ޔަމަނަށް ދޭ މިސައިލް ހަމަލާތަށް ވެސް ހުއްޓާލާނެ ކަމަށް އުއްމީދު ކުރާ ކަމަށެވެ. އަދި މިހާރު މަޑު މިކުރަނީ ސައުދީން ޔަމަނަށް ދޭ ހަމަލާތައް ހުއްޓާލާފައިވާކަން އިއުލާން ކުރާނެ ވަގުތަކަށް ކަމަށް ވެސް މަހްދީ އަލް މަޝާތު ވިދާޅުވި އެވެ.\nމަހްދީ އަލް މަޝާތު ވިދާޅުވީ، ހޫތީން ސައުދީއަށް ދޭ ހަމަލާތައް ހުއްޓާލާފައި ވަނިކޮށް، ސައުދީން ޔަމަނަކަށް ހަމަލާ ދީފިނަމަ އަލުން ހޫތީ ޖަމާއަތުން ވެސް ސައުދީއަށް ހަމަލާދޭން ފަށާނެ ކަމަށެވެ. އަދި މިއީ ސުލްހަވުމުގެ ގޮތުން ހޫތީން އިސްވެ އެޅި ފިޔަވަޅެއް ކަމަށާއި، ހަނގުރާމައިގެ ސބަބުން ގެއްލުންވަނީ ދެ ގައުމުގެ ރައްޔިތުންނަށް ކަމަށްވުމުން، އެއްވެސް ފައިދާއެއް ނެތް ހަނގުރާމައެއް ކުރަން ހޫތީން ބޭނުން ނުވާ ކަމަށް މަހްދީ އަލް މަޝާތު ވިދާޅުވި އެވެ.\n"ހޫތިންގެ އިސްނެގުމާ ހިލާފަށް ސައުދީން ހަމަލާ ދީފި ނަމަ ރައްދު ހަމަލާ ދިނުމުގެ ހައްގު ހޫތީންނަށް ވެސް ލިބިގެންވޭ، ހޫތިންގެ ޔަމަނުގެ ހަނގުރާމަ ކުރިއަށް ގެންގޮސްގެން އެއްވެސް ބަޔަކަށް ކުރާނެ ފައިދާއެއް ނޯންނާނެ." މަހްދީ އަލް މަޝާތު ވިދާޅުވި އެވެ.\nހޫތީންގެ ނިންމުމަށް ސައުދީ ކޯލިޝަނުން ޖަވާބެއް އަދި ނުދެ އެވެ. ހޫތީންނާ ދެކޮޅަށް ޔަމަނަށް ވައިގެ ހަމަލާތައް ދޭން ކޯލިޝަނުން ފަށާފައި ވަނީ މާޗް 2015 ގަ އެވެ.


2018ވީ ވާހަކައިގެ ވައްޓަފާޅި ބަދަލުކޮށްލި އަހަރަކަށް – Faanooz\n2018ވީ ވާހަކައިގެ ވައްޓަފާޅި ބަދަލުކޮށްލި އަހަރަކަށް\nJanuary 3, 2019 | މަރިޔަމް ޝަމީލާ\nވާހަކަ ކިޔުމަކީ ދިވެހިން ވަރަށް ޝައުގުވެރިކަން ހުންނަ ކަމެކެވެ. އެކި ފޮތް ފިހާރަތަކަށް ގޮސް ވާހަކަ ފޮތްތައް ހޯދައިގެން އެ ކިޔުމަކީ ދިވެހިންގެ އާދައެކެވެ. ނަމަވެސް ޒަމާން ބަދަލުވެ، މިހާރު މިވަނީ ވާހަކަ ކިޔޭނެފަސޭހަ ގޮތޮތައް ތައާރަފު ކޮށްފައެވެ. އޮންލައިން ދިވެހި ވާހަކަ ސައިޓުތައް އުފެއްދުމުން އެ ސައިޓުތައް ވަނީ ވަރަށް އަވަހަށް ދިވެހިންގެ މަގުބޫލުކަން ހޯދާފައެވެ. އެގޮތުން ވާހަކަ.ކޮމް އަކީ އެކަން ސާބިތު ކޮށްދިން އެއް ހެއްކެވެ.\n2011 ވަނަ އަހަރު އުފެއްދި ވާހަކަ.ކޮމް، މެދު ކެނޑުމަކަށްފަހު 2017 ވަނަ އަހަރުގެ ސެޕްޓެމްބަރ މަހުގެ 1 ވަނަ ދުވަހު ދިވެހިންގެ ތެރެއަށް އެނބުރި އަައި ވާހަކަ.ކޮމް އަކީ ދިވެހިންގެ ތެރޭގައި މިހާރު އެންމެ ނަން ހިނގާ އެއް ވާހަކަ ސައިޓެވެ. ކުޑަ ދުވަސްކޮޅެއްގައި ބޮޑު ކުރިއެރުމެއް ލިބިގެންދިޔުމީ ދިވެހި ވާހަކައިގެ ދުނިޔެ އަށް ވަރަށްބޮޑު ކުރިއެރުމެކެވެ. ވާހަކަ.ކޮމްގައި 805 މެމްބަރުން ރެޖިސްޓްރީ ވެފައިވާއިރު 2928 ވާހަކަ މިހާރު ވަނީ ޕަބްލިޝް ކޮށްފައެވެ. އެވާހަކަ ތަކަށް 5313 ކޮމެންޓު ލިބިފައިވާއިރު، ވާހަކަ.ކޮމްގެ ފޭސްބުކް ޕޭޖަށް 28،381 ލައިކްސް ލިބިފައިވެއެވެ. އަދި އޭގެ އިތުރުން ޓްވިޓަރ ގައި 891 ފޮލޯވަރުން ތިބިއިރު އިންސްޓަރގްރާމްގައި 1983 ފޮލޯވަރުން އެބަ ތިއްބެވެ. 2018 ވަނަ އަހަރު މި ސައިޓަށް ވަތް މީހުންގެ އަދަދު މިހާރު 182،867 އަށް ވަނީ އަރާފައެވެ. އަދި ވާހަކަ.ކޮމް ސައިޓަށް މިއަދާ ހަމަޔަށް 8،3003،181 ވިއުސް ލިބިފައިވެއެވެ.\nދިވެހިންނަކީ ވާހަކަ ކިޔުމުގެ އިތުރަށް ވާހަކަ ލިޔުމަށްވެސް ޝައުގުވެރިކަން ހުންނަ ބަޔަކަށް ހަދައި ވާހަކަ ލިޔުމުގެ ފަންނު ކުރިއެރުވުމަށްޓަކައި ވާހަކަ.ކޮމް އިން ވަނީ “މަންތްލީ ޗެލެންޖު”ގެ ނަމުގައި މުބާރާތެއްވެސް ބާއްވާފައެވެ. “ސުނާމީ ވާހަކަ” ގެ ނަމުގައާއި، “އެބިއުސް ވާހަކަ”ގެ ނަމުގައާއި، “ވަކިން ލޯބިން”، “ސަޅި އަންހެނުން” އަދި “ފުލޯކު ވާހަކަ” ފަދަ ނަންނަމުގައި މި ޗެލެންޖު ވަނީ ކުރިއަށް ގެންގޮސްފައެވެ.\nވާހަކަ.ކޮމް ގެ ފަރާތުން ކުޑަކުދިންގެ ތެރޭގައި ވަަރަށް ބޮޑު މަގުބޫލުކަން ހޯދާފައިވާ ފޮތެއްވެސް ވަނީ ޝާއިއުކޮށްފައެވެ. “ބަސްނާފުށި” ގެ ނަމުގައި ނެރުނު މި ފޮތް ވެގެން ގޮސްފައިވަނީ ކިޔުންތެރިންނަށް ވަރަށް ކަމުދިޔަ ފޮތަކަށެވެ. ބަސްނާފުށީގެ 2000 ކޮޕި ޕްރިންޓް ކުރިއިރު 1800 ފޮތް ވަނީ ވިކިފައެވެ. އަދި 200 ފޮތް ވަނީ ހަދިޔާ ކޮށްފައެވެ.\nވާހަކަ.ކޮމް ގެ ފަރާތުން މީޑިއާ ތަކަށް ވެސް ވާހަކަލިޔުމަށް ވަނީ ފުރުސަތު ހުޅުވާލާފައެވެ. އެގޮތުން ވަގުތު، ދަޕްރެސް، ހަލި ނިއުސް، ބިޓުވީން ދަ ލައިންސް ފަދަ މީޑިއާތަކަށް ވާހަކަ.ކޮމް ގެ ލިޔުންތެރިން ވަނީ ވާހަކަ ލިޔެދީފައެވެ.\nރާއްޖޭގެ މަޝްހޫރު ޓީވީ ޗެނެލްތަކުން ވެސް ވާހަކަ.ކޮމްގެ މަސައްކަތް ބަލައިގަނެ، އިތުރަށް ކުރިއެރުވުމަށްޓަކައި، ވާހަކަ.ކޮމް ފީޗާކުރާ ޝޯވ ތަކެއްވެސް ވަނީ ކުރިއަށް ގެންގޮސްފައެވެ. އެގޮތުން އައިސް ޓީވީ އިން ކުރިޔަށް ގެންދާ ‘ވަރަށް ވާހަކަ’ ޕްރޮގުރާމާއި، ‘ބިޓުވީން ދަ ލައިންސް’ ޕްރޮގްރާމާއި ‘ޒެލް އޮކްލޮކް’ ފަދަ ޕްރޮގްރާމް ތަކުގައި ވަނީ ވާހަކަ.ކޮމް ފީޗާކޮށްފައެވެ. އަދި ޓީވީއެމް ގެ ‘މަގޭ ރާއްޖެ’ ޕްރޮގްރާމާއި، ރާއްޖެ ޓީވީ ގެ ‘ފަށާއިރު’ ޕްރޮގުރާމާއި، ޗެނަލް13 ގެ ’12 ގަޑި’ އަދި ގޯޕްލަސްގެ ‘ހަވާސާ’ ޕްރޮގްރާމުގައިވެސް ވަނީ ވާހަކަ.ކޮމް ފީޗާކޮށްފައެވެ.\nމިހާ މަދު ދުވަސްކޮޅެއްގައި ވާހަކަ.ކޮމް ސްޕޮންސަރުންގެ އެހީއާއި ނުލާ މަގުބޫލުވެގެން ނުދިޔައީސްކަން ޔަގީނެވެ. ލެޕްޝޮޕް، ސޭންޑުވިޗް ބަރ، ޘޫމް، ކޮފީ ލެބް ބައި ފެމިލީ ރޫމް، ޓްރިޕްވެރިން، ރާއްޖެޓުއަރ، އަގީގާ ސާރވިސް، ސުނީ ފޮޓޯގުރަފީ، މައިންޑް އާރޓް އަދި ފާނޫޒް އަކީ އެގޮތުން ފާހަގަ ކޮށްލެވޭ ސުޕޮންސަރުންނެވެ.


Kandumathi gai haalugai jehifaivaa Rohingya refugeenah eheevay: UN | ThePress\nކަނޑުމަތީގައި ހާލުގައި ޖެހިފައިވާ ރޯހިންޏާ ރެފިއުޖީންނަށް އެހީވޭ: އދ\n22 February 2021, 15:00\nބަންގްލަދޭޝްގައި ތިބި ރޯހިންޏާ ރެފިއުޖީން ދަނީ އުޖާލާ ދިރިއުޅުމަކަށް އެދި ކަނޑުމަގުން، ބިރުވެރި ދަތުރުތަކެއް ކުރަމުން / ފޮޓޯ: ގެޓީ އިމޭޖަޒް\nދަތުރު ކުރަމުން ދިޔަ ބޯޓު ހަލާކުވެ، އެންޑަމަން ކަނޑުގެ ސަރަހައްދުގައި ހާލުގައި ޖެހިފައިވާ ރޯހިންޏާ ރެފިއުޖީން، މިހާރުން މިހާރަށް ސަލާމަތް ކޮށްދިނުމަށް، ރެފިއުޖީންނާ ބެހޭ އދގެ އިދާރާއިން ގޮވާލައިފިއެވެ.\nބޯޓު ހަލާކުވުމުގެ ސަބަބުން ހާލުގައި ޖެހި، ބޯފެނާއި ކާބޯތަކެތި ހުސްވެ، ކަނޑުމަތީގައި ރެފިއުޖީން ތިބިތާ މިހާރު ދުވަސްތަކެއް ވެފައި ވާކަމަށްވެސް ޔޫއެންއެޗްސީއާރްއިން ބުނެއެވެ.\nޔޫއެންއެޗްސީއާރްއިން ބުނީ، ހޮނިހިރު ދުވަހުގެ ހަވީރު ލިބުނު މައުލޫމާތަށް ބަލާއިރު، ހާލުގައި ޖެހިފައި ތިބި ރޯހިންޏާ ރެފިއުޖީންގެ އަދަދު އަދި ކަށަވަރެއް ނުވެއެވެ.\nޔޫއެންއެޗްސީއާރްއިން ވަނީ އެންޑަމަން ކަނޑުގެ ސަރަހައްދުގެ ގައުމުތަކުން، ރެފިއުޖީން ހޯދަމަށް، މިހާރުން މިހާރަށް ނިކުތުމަށް ގޮވާލާފައެވެ.\nރެފިއުޖީންނާ ބެހޭ އދގެ އިދާރާގެ އޭޝިއާއާއި ޕެސިފިކް ސަރަހައްދުގެ ބިއުރޯގެ ޑައިރެކްޓާ، އިންދްރިކާ ރަޓްވައްޓެ ވިދާޅުވީ، އިސްކުރަން ވީ ފުރާނަ ސަލާމަތް ކުރުން ކަމަށެވެ. ބައިނަލްއަގުވާމީ ވާޖިބުތަކާއި ކަނޑުގެ ގާނޫނުތަކަށް ރިއާޔަތް ކުރާއިރު، ކަނޑުމަތީގައި ހާލުގައި ޖެހިފައި ވާ މީހުން ސަލާމަތް ކުރުމަށް އޮތް ޒިންމާ ނަގަހައްޓަން ޖެހޭ ކަމަށް އދގެ އޮފިޝަލު ވިދާޅުވިއެވެ. އެއީ ކޮން ގައުމެއްގެ ބައެއްތޯއާ، އެމީހުންގެ ގާނޫނީ ހައިސިއްޔަތަކީ ކޮބައިތޯ ބަލަން ނުޖެހޭނެ ކަމަށްވެސް ރަޓްވައްޓެ ވިދާޅުވިއެވެ.\nއދގެ އޭޖެންސީއިން ބުނީ ބޯޓު އޮތް ސީދާ މިސްރާބާއި އެ ބޯޓުގައި ތިބި ރެފިއުޖީންގެ ކަށަވަރު އަދަދު ނޭނގޭ ކަމަށެވެ. ނަމަވެސް އެ ބޯޓަކީ، ބަންގްލަދޭޝްގެ ކޮކްސް ބާޒާރާއި ތިކުނާފް ސަރަހައްދުން، މީގެ 10 ވަރަކަށް ދުވަސް ކުރިން ފުރި ބޯޓެއް ކަމަށް ބެލެވޭ ކަމަށް ރެފިއުޖީންނާ ބެހޭ އދގެ އިދާރާއިން ވަނީ ބުނެފައެވެ.\nރޯހިންޏާ އދ ދުނިޔެ\nއެމެރިކާޔައް ގެންދޭ އދ ތިޔައީ އެމެރިކާ


SunOnline: Green aa evvaru koh SUS in balinuvumuge record dhamahattaifi\nގްރީންއާ އެއްވަރުކޮށް ސަސްއިން ބަލިނުވުމުގެ ރެކޯޑް ދަމަހައްޓައިފި\nޢަބްދުﷲ އައިމަން 03 Jan 2021, 19:07\nގްރީން ސްޓްރީޓްސްއާއި ސުޕަ ޔުނައިޓެޑް ސްޕޯޓްސް ބައްދަލު ކުރި މެޗުގެ ތެރެއިން: އެ މެޗު ނިމުނީ 0-0 އިން އެއްވަރުވެގެން --- ފޮޓޯ//އެފްއޭއެމް\nދިރާގު ދިވެހި ޕްރިމިއާ ލީގުގައި މިއަދު ގްރީންސްޓްރީޓްސްއާ އެއްވަރުކޮށް ސުޕަ ޔުނައިޓެޑް ސްޕޯޓްސް (ސަސް) އިން ބަލި ނުވެއައުމުގެ ރެކޯޑް ދަމަހައްޓައިފި އެވެ.\nވާދަވެރި ކުޅުމެއް ފެނިގެން ދިޔަ ލީގުގެ ހަތަރުވަނަ މެޗް ވީކުގެ ފުރަތަމަ މެޗުގައި ގްރީން އަތުން ސަސް ޕޮއިންޓެއް ހޯދީ 0-0 އިންނެވެ. އެ ނަތީޖާއާ އެކު ހަތަރު މެޗުން ހަ ޕޮއިންޓް ހޯދައިގެން ސަސް ވަނީ ތާވަލުގެ ތިންވަނައަށް ޖެހިލައިފަ އެވެ. އެ ޓީމު ކުރީގައި ހަތް ޕޮއިންޓާ އެކު ވެލެންސިއާއާއި މާޒިޔާ އޮތް އިރު، ގްރީން ސްޓްރީޓްސް މިއަދުގެ ޕޮއިންޓާ އެކު ވަނީ ހަވަނައަށް އަރައިފަ އެވެ.\nދެ ޓީމުގެ ފަރައިތުން ވެސް ޖުމުލަކޮށް ހަމަހަމަ ކުޅުމެއް ފެނުނު މިއަދުގެ މެޗުގައި ދެ ޓީމަށް ވެސް ލަނޑު ޖަހާނެ މާ ގިނަ ފުރުސަތުތަކެއް ލިބިފައެއް ނުވެ އެވެ. ފުރަތަމަ ހާފުގައި ގްރީންގެ ކެޕްޓަން ރިލްވާނެ ވަހީދު އޭރިއާ ބޭރުން ފޮނުވާލި ހިލޭ ޖެހުމެއް ގޯލުގެ ތިރީ ކަނަށް ފޮނުވާލި ނަމަވެސް އެ ބޯޅަ ސަސްގެ ކީޕަރު މަމަތްކޮނޯވް ވަނީ މަތަކޮށްފަ އެވެ.\nދެވަނަ ހާފު ފަށައިގެން ވެސް ދެ ޓީމުން ވަރުގަދައަށް ޑިފެންސްކޮށްގެން ކުޅުނު އިރު އެ ހާފުގައި އެންމެ ރަނގަޅު ހަމަލާއެއް އުފެއްދީ ސަސްއިންނެވެ. އެއީ އޭރިއާ ކުރިމަތިން ކަހަލަ ގޮތަކަށް ލިބުނު ހިލޭ ޖެހުމަކުން ކެޕްޓަން އަބްދުﷲ ހަނީފް (ބެންޖޯ) ފޮނުވާލި ހިލޭ ޖެހުމެކެވެ. އެ ބޯޅަ ގޯލުގެ މަތީ ކަނަށް ބެންޖޯ އަމާޒުކޮށް ފޮނުވާލި ނަމަވެސް ގްރީންގެ ކީޕަރު ސާގިބް ހަނީފް ވަނީ އެބޯޅަ ދިފާއު ކޮށްފަ އެވެ.\nމެޗަށްފަހު ނޫސްވެރިންނާ ވާހަކަ ދައްކަމުން ސަސްގެ ކޯޗު އަހުމަދު ނާޝިދު (ނާދު) ބުނީ، މެޗުން ލިބުނު ޕޮއިންޓަކީ ކުޅުންތެރިންގެ ބުރަ މަސައްކަތް ކަމަށާއި، ލީގުގައި އެއްވެސް މެޗަކުން ބަލި ނުވެ އައުމަކީ ކުޅުންތެރިންނަށް ލިބޭ ހިތްވަރެއް ކަމަށެވެ.\nގްރީންސްޓްރީޓްސްގެ ކޯޗު ނިޝްތާރު ބުނީ، މެޗުން އެއްވަރަކުން ފުއްދާލުން ރަނގަޅު ނަމަވެސް އުންމީދަކީ މޮޅުވުން ކަމަށެވެ. އަދި ހަތަރު މެޗު ކުޅެވުނު އިރު ދެ ގޯލު ޓީމަށް ޖެހުމަކީ އެކަމަށް ތަންކޮޅަށް ބޮޑަށް މަސައްކަތް ކުރަން ޖެހޭނެ ކަމެއް ކަމަށެވެ.\nލީގުގައި މިރޭ ކުޅޭ މެޗުގައި ބައްދަލު ކުރާނީ އެއްވައިނައިގައި އޮތް މާޒިޔާއާއި ދަ ގްރާންޑޭ ސްޕޯޓްސް އެވެ. އެ މެޗު ފަށާނީ މިރޭ 9:00 ގަ އެވެ.


China athun balinuve farujahsaalaifi nama eh lakka rufiyaage boanaheh | Mihaaru\nޗައިނާ އަތުން ބަލިނުވެ ފަރުޖައްސާލައިފި ނަމަ އެއް ލައްކަ ރުފިޔާގެ ބޯނަހެއް\n10 ސެޕްޓެމްބަރ 2019 - 17:44 18 comments\nވޯލްޑް ކަޕް ކޮލިފައިންގައި މިރޭ ގަލޮޅު ދަނޑުގައި ޗައިނާއާ ދެކޮޅަށް ކުޅޭ މެޗުން ރާއްޖެ ބަލިނުވެ ފަރުޖައްސާލައިފި ނަމަ ޓީމުގައި ހިމެނޭ ކޮންމެ ކުޅުންތެރިޔަކަށް އެއް ލައްކަ ރުފިޔާގެ ބޯނަހެއް ސަރުކާރުން ދޭނެ ކަމަށް ސްޕޯޓްސް މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\nމަހުލޫފު މިކަން އިއުލާންކުރެއްވީ ހޮޓެލް ޖެންގައި ކޭމްޕްކޮށްފައިވާ ގައުމީ ޓީމުގެ ކުޅުންތެރިންނާ މިއަދު މެންދުރުފަހު ބައްދަލުކުރައްވައި ދެއްކެވި ވާހަކަފުޅުގަ އެވެ.\nމި ބައްދަލުކުރެއްވުމުގައި އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ޗައިނާ ކަހަލަ ވަރުގަދަ ޓީމަކާ ދެކޮޅަށް ސަޕްރައިޒް ނަތީޖާއެއް ނެރެން ގައުމީ ފުޓްބޯޅަ ޓީމުން ކުރާ މަސައްކަތުގައި ސަރުކާރުގެ އެއްބާރުލުން ވެސް ލިބުމަކީ ލިބިގެންދާނެ ހިތްވަރެއް ކަމަށެވެ. އަދި މި މެޗުން ރަނގަޅު ނަތީޖާއެއް ނެރެފިނަމަ އެފްއޭއެމުން ވެސް ކުޅުންތެރިންނަށް ބޯނަހެއް ދޭނެ ކަމަށާއި ކުޅުންތެރިން ގައުމަށް ރީތި ނަން ހޯދައިދޭން ބުރަކޮށް މަސައްކަތްކުރާނެ ކަމުގެ ޔަގީންކަން އެބައޮތް ކަމަށެވެ.\nމީގެ ކުރިން ވެސް ގައުމީ ޓީމު މޮޅުވާ މެޗުތަކަށް ބޯނަސް ދޭން އެފްއޭއެމުން ވަނީ ނިންމައިފަ އެވެ. އަދި މިދިޔަ އަހަރު ސާފް ސުޒުކީ ކަޕް ކާމިޔާބު ކުރި ޓީމަށް އެފްއޭއެމާއި ސަރުކާރުން ވަނީ ބޯނަސް ދީފަ އެވެ.\nޗައިނާއާ ދެކޮޅަށް މިރޭ ރާއްޖެ ކުޅޭ މެޗު ބައްލަވާލެއްވުމަށް ރައީސް އިބްރާހިމް މުހައްމަދު ސޯލިހު ވަޑައިގެން ގައުމީ ޓީމުގެ އާ ޖާޖީ އިފްތިތާހުކޮށްދެއްވާނެ އެވެ. ގައުމީ ޓީމުން ކުރިން ބޭނުންކުރަމުން އައި ޖޯމާ ބްރޭންޑް މިހާރު ދޫކޮށްލާފައިވާއިރު، ކުރިއަށް އޮތް ދެ އަހަރު ގައުމީ ޓީމުތައް ބޭނުންކުރާނީ ސްޕެއިނުގެ ސްޕޯޓްސް ބްރޭންޑެއް ކަމަށްވާ ކެލްމޭ އެވެ.\nރާއްޖޭން މިހާތަނަށް ޗައިނާއާ ދެކޮޅަށް ކުޅުނު ހަތަރު މެޗުން ވެސް ވަނީ ބަލިވެފަ އެވެ. އެންމެ ފަހުން 2015 ވަނަ އަހަރު ވޯލްޑް ކަޕް ކޮލިފައިންގައި ޗައިނާގައި ކުޅުނު ދެ މެޗުން، 3-0 އިންނާއި 4-0 އިން މޮޅުވި އެވެ. އެ ފަހަރު ރާއްޖޭގައި ކުޅެން އޮތް ހޯމް މެޗު ވެސް ޗައިނާ އަށް ބަދަލުކުރީ އެ އަހަރު މިނިވަން ދުވަހުގެ ހަރަކާތްތައް ކުރިއަށްދަނިކޮށް ގަލޮޅު ދަނޑު ހަލާކުވުމުންނެވެ. މި ފަހަރު ވެސް ޗައިނާއާ ދެކޮޅަށް މާލޭގައި މެޗު ކުޅުނަސް އެންމެ ފުރިހަމަ އަށް ހޯމް އެޑްވާންޓޭޖް ނެގެން ނެތީ ދަނޑުގެ ދެ ފަޅިއެއް ސަލާމަތީ ސަބަބުތަކަށްޓަކައި ބަންދުކޮށްފައިވާތީ މެޗަށް ވަދެވޭ ސަޕޯޓަރުން މަދުވުމުންނެވެ. ދިވެހިންނަށް މި މެޗަށް ވިއްކާފައިވަނީ 2800 ޓިކެޓެވެ. އެއީ ފީފާ ގަވާއިދުގެ ދަށުން އަވޭ ޓީމަށް 20 ޕަސެންޓް ދޭން ޖެހޭތީ ޗައިނާ އަށް 700 ޓިކެޓް ރިޒާވްކޮށްފައިވާތީވެ އެވެ.\nޗައިނާ އާއި ރާއްޖެ ބައްދަލުކުރާ މިރޭގެ މެޗު ފަށާނީ 8 ޖަހާއިރު އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ގައުމީ ފުޓްބޯޅަ ޓީމް ވޯލްޑް ކަޕް ކޮލިފައިން/ އޭޝިއާ


މިއުޒިކާއި ލަވައިގެ ޙުކުމް –2– DhiSalafiyyah\nމިއުޒިކާއި ލަވައިގެ ޙުކުމް – 2\n12/12/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުންމު ޢަބްދިﷲ\n– އަދި ﷲ ތަޢާލާ ވަޙީކުރައްވާފައިވެއެވެ.\n﴿أَفَمِنْ هَـٰذَا الْحَدِيثِ تَعْجَبُونَ * وَتَضْحَكُونَ وَلَا تَبْكُونَ * وَأَنتُمْ سَامِدُونَ﴾ [سورة النجم ٥٩-٦١]\nމާނައީ: ” ފަހެ، ތިޔަބައިމީހުން ޢަޖާއިބުވަނީ އަދި ނުރޮއި ހެނީ މިވާހަކަތަކާމެދުގައި (އެބަހީ: ޤުރުއާނާމެދުގައި) ހެއްޔެވެ. [59، 60] އަދި ތިޔަބައިމީހުންވަނީ، ލަވަކިޔުމުގައެވެ. ”\nޢިކްރިމާ رحمه الله ވިދާޅުވެފައިވެއެވެ.\n“އިބްނު ޢައްބާސްގެ އަރިހުން ރިވާވެގެން އައިސްފައިވެއެވެ. ޙިމްޔަރު ބަހުގައި السُّمُودُއަކީ ލަވަކިޔުމެވެ. ބުނެއެވެ. “اسْمِدِي لَنَا.” އެބަހީ: ލަވަކިޔުމެވެ.”\nއަދި އެކަލޭގެފާނު رحمه الله ވިދާޅުވެފައިވެއެވެ.\n“އެބައިމީހުންނަށް (އެބަހީ: ކާފިރުންނަށް) ޤުރުއާން ކިޔެވޭ އަޑު އިވޭ ހިނދު އެބައިމީހުން ލަވަކިޔާކަމުގައިވެއެވެ. ފަހެ ދެން މިއާޔަތް ބާވައިލެއްވުނެވެ.”\nއަދި އިބްނު ކަޘީރު رحمه الله ވިދާޅުވެފައިވެއެވެ.\n“ﷲ ތަޢާލާގެ މި ބަސްފުޅު ﴿وَأَنتُمْ سَامِدُونَ﴾ [سورة النجم ٦١]، އާއި މެދު އިބްނު ޢައްބާސްގެ އަރިހުން ސުފަޔާނުއް ޘައުރީގެ ބައްޕާފުޅު ރިވާކުރެއްވިކަމަށް އެކަލޭގެފާނު (ސުފްޔާނުއްޘައުރީ) ވިދާޅުވެފައިވެއެވެ. “އެއީ ލަވަކިޔުމެވެ. އެއީ ޔަމަނީ ބަހުރުވައިންނެވެ. اسمد لنا އެބަހީ: غنِّ لنا. [މާނައީ: އަހަރެމެންނަށް ލަވަކިޔައިދޭށެވެ.] ޢިކްރިމާ ވެސް ވިދާޅުވެފައިވަނީ އެފަދައިންނެވެ.” [تفسير ابن كثير]\n– އަބޫ އުމާމާ رضي الله عنهގެ އަރިހުން ރިވާވެގެން އައިސްފައިވެއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\n((لَا تَبِيعُوا القَيْنَاتِ، وَلَا تَشْتَرُوهُنَّ، وَلَا تُعَلِّمُوهُنَّ، وَلَا خَيْرَ فِي تِجَارَةٍ فِيهِنَّ، وَثَمَنُهُنَّ حَرَامٌ، فِي مِثْلِ هَذَا أُنْزِلَتْ هَذِهِ الآيَةُ: ﴿وَمِنَ النَّاسِ مَن يَشْتَرِي لَهْوَ الْحَدِيثِ لِيُضِلَّ عَن سَبِيلِ اللَّـهِ…﴾ [سورة لقمان ٦] )) [رواه الترمذي وحسنه الألباني]\nމާނައީ: “ލަވަކިޔާ އަންހެން އަޅުން ނުވިއްކާށެވެ. އަދި އެމީހުން ނުގަންނާށެވެ. އަދި އެމީހުންނަށް (ލަވަ) އުނގަންނައި ނުދޭށެވެ. އަދި އެމީހުން ގަނެވިއްކުމުގައި ކުރެވޭ ވިޔަފާރީގައި ހެވެއް ނުވެއެވެ. އަދި އެމީހުންގެ އަގު ޙަރާމްވެގެންވެއެވެ. މިއާޔަތް ބާވައިލެއްވުނީ އެފަދަ ކަންކަމާ ގުޅޭ ގޮތުންނެވެ.\nމާނައީ: “ﷲގެ މަގުން (މީސްތަކުން) އެއްކިބާކޮށް، އަދި މަލާމާތުގެ ގޮތުގައި ބޭނުންކުރުމަށްޓަކައި ފައިދާއެއްނެތް ވާހަކަ ގަންނަ މީހުންވެސް، މީސްތަކުންގެ ތެރެއިން ވެއެވެ…””\n– ރަސޫލުﷲ صلى الله عليه وسلم ޙަދީޘްކުރެއްވިއެވެ.\n((لَيَكُونَنَّ مِنْ أُمَّتِي أَقْوَامٌ، يَسْتَحِلُّونَ الحِرَ وَالحَرِيرَ، وَالخَمْرَ وَالمَعَازِفَ…)) [رواه البخاري برقم 5590 ، ووصله الطبراني والبيهقي ، وراجع السلسلة الصحيحة للألباني 91]\nމާނައީ: ” ތިމަންކަލޭގެފާނުގެ އުންމަތުގެ މީހުންގެ ތެރެއިން ޒިނޭއާއި، ފަށުވި (ފޭރާމާއި)، ރަލާއި، މިއުޒިކު ކުޅޭ ސާމާނު ޙަލާލުކުރާނެ ބަޔަކު އަންނާނެއެވެ…”\nއިބްނުލްޤައްޔިމް رحمه الله ވިދާޅުވެފައިވެއެވެ.\n“މިއީ އަލްބުޚާރީ އެކަލޭގެފާނުގެ ޞަޙީޙުގައި މުޢައްލަޤު އަދި މަޖްޒޫމްގޮތުގައި ރިވާކުރައްވާފައިވާ ޞައްޙަ ޙަދީޘެކެވެ. އެކަލޭގެފާނު ވިދާޅުވެފައިވެއެވެ: ރާ ޙަލާލުކޮށް، އެއަށް އޭގެ ނަން ފިޔަވާ އެހެން ނަމެއް ދޭނެމީހުންގެ ވާހަކަ ނަންގަތް ބާބު.”\nމިއުޒިކު ކުޅޭ އާލާތްތަކާއި މިއުޒިކުން އުފާ ޙާޞިލުކުރުން ޙަރާމްވާ ދެގޮތެއް މިޙަދީޘުން ދަލީލުކޮށްދެއެވެ.\nފުރަތަމައީ: ރަސޫލުﷲ صلى الله عليه وسلمގެ ބަސްފުޅު ((يَسْتَحِلُّونَ)) [އެބަހީ: ޙާލާލުކުރާނެ]އެވެ. ފަހެ ހަމަކަށަވަރުން ޛިކުރުކުރެވިފައިވާ ކަންތައްތަކަކީ، އޭގައި މިއުޒިކު ކުޅޭ އާލާތްތައްވެސް ހިމެނޭ ގޮތުން، ޝަރުޢުގައި ޞަރީޙަކޮށް ޙަރާމްކުރައްވާފައިވާ ކަންތައްތަކެވެ. އެބައިމީހުން ފަހެ އެކަންތައްތައް ޙަލާލުކުރާނެއެވެ.\nދެވަނައީ: ކަނޑައެޅިގެން އެއީ ޙަރާމް ކަންތައްތައްކަމުގައި އެނގެންހުރި ޒިނޭއާއި ރާފަދަ ކަންކަމާއެކު މިއުޒިކުކުޅޭ އާލާތްތަކުގެ ވާހަކަ ގެންނަވާފައިވުމެވެ. (މިއުޒިކު ކުޅޭ އާލާތްތައް) އެއީ ޙަރާމް އެއްޗެހި ކަމުގައި ނުވާނަމަ ޙަރާމް ތަކެއްޗާއެކު ގެންނަވާފައި އެވަނީ ކީއްވެ ހެއްޔެވެ؟ [ السلسلة الصحيحة للألباني 1/140-141 بتصرف]\nޝައިޚުލް އިސްލާމް (އިބްނު ތައިމިއްޔާ) رحمه الله ވިދާޅުވެފައިވެއެވެ.\n“ފަހެ، المعازف ޙަރާމް ކަމަށް މިޙަދީޘުން ދަލީލު ކޮށްދެއެވެ. ބަހުގެ އަހުލުވެރިންގެ އަރިހުގައި المعازف އަކީ މިއުޒިކު ކުޅޭ އާލާތްތަކެވެ. މިނަން ބޭނުން ކުރެވެނީ މިފަދަ ހުރިހާ އާލާތްތަކަށެވެ.” [المجموع 11/535]\n“މިބާބުގައި ސަހްލު ބުން ސަޢުދު އައްސާޢިދީ، ޢިމްރާން ބުން ޙުޞައިން، ޢަބްދުﷲ ބުން ޢަމްރު، ޢަބްދުﷲ ބުން ޢައްބާސް، އަބޫ ހުރައިރާ، އަބޫ އުމާމާ އަލްބާހިލީ، އުންމުލްމުއުމިނީން ޢާއިޝާ، ޢަލީ ބުން އަބޫޠާލިބު، އަނަސް ބުން މާލިކު، ޢަބްދުއްރަޙްމާން ބުން ސާބިޠު އަދި އަލްޣާޒީ ބުން ރަބީޢާގެ އަރިހުން މިފަދައިން ރިވާވެގެން އައިސްފައިވެއެވެ.”\nދެން އެއަށްފަހު إغاثة اللهفانގައި އެކަން ޛިކުރު ކުރައްވާފައިވެއެވެ. އެތަކެތި ޙަރާމްވެގެންވާކަމަށް އެއިން ދަލީލު ލިބެއެވެ.\n ޙިމްޔަރު ބަހަކީ ޔަމަނުގައި ވާހަކަ ދައްކާ އުޅުނު ބަހެކެވެ.\n السُّمُودُ އަކީ سَامِدُونގެ އިސްމުލްފިޢުލެވެ. މިތަނުގައި އޭގެ މާނައަކީ “ޙަޔާތުގެ އަގުހުރި ވަޤުތުތައް ކުޅިވަރާއި މަޖަލުގައި (ލަވަކިޔުމުގައި) ބޭކާރުކޮށްލުމެވެ.”\n اسْمِدِيގެ މަޞްދަރަކީ سُمُودއެވެ.


Real ge coach'akah Mourinho gehnnan kulhuntherin beynumeh nuvey!\nކުޅިވަރު - ހޯޒޭ މޮރީނިއޯ\nރެއާލްގެ ކޯޗަކަށް މޮރީނިއޯ ގެންނަން ކުޅުންތެރިން ބޭނުމެއް ނުވޭ!\nމޮރީނިއޯ ގެނައުމާ ދެކޮޅު ހަދާ ކުޅުންތެރިން ތެރޭގައި ގެރެތު ބޭލް ހިމެނޭ\nކ. މާލެ 11 މާރޗް 2019 | ހޯމަ 09:23 2,310\nހޯޒޭ މޮރީނިއޯ - ރާއްޖެއެމްވީ\nރެއާލް މެޑްރިޑްގެ ކޯޗަކަށް އެޓީމުގެ ކުރީގެ ކޯޗު ހޯޒޭ މޮރީނިއޯ ގެންނަން ކުޅުންތެރިން ބޭނުންނުވާ ކަމަށް ރިޕޯޓްތައް ބުނެފިއެވެ.\nޑެއިލީ މެއިލްއިން ބުނީ، ރެއާލްގެ ކޯޗަކަށް ގެންނަން ޝޯޓްލިސްޓްކޮށްފައިވާ ކޯޗުންގެ ތެރޭގައި މޮރީނިއޯވެސް ހިމެނޭ ކަމަށާއި، ނަމަވެސް އޭނާ ގެނައުމާ ކުޅުންތެރިން ދެކޮޅު ކަމަށެވެ.\nރިޕޯޓްތައް ބުނާގޮތުން މޮރީނިއޯ ގެނައުމާ ދެކޮޅު ހަދާ ކުޅުންތެރިން ތެރޭގައި ގެރެތު ބޭލް އާއި މާސެލޯ އަދި ކަރިމް ބެންޒެމާވެސް ހިމެނެއެވެ.\nސްޕެއިންގެ ބައެއް ރިޕޯޓްތައް ބުނާ ގޮތުން ރެއާލް ފަހަކަށް އައިސް ހޯދަމުން އަންނަ ދަށް ނަތީޖާތަކުގެ ސަބަބުން އެޓީމުގެ ކޯޗަކަށް މި ވަގުތު ހުރި، ސެންޓިއާގޯ ސޮލާރީ ވަކިކުރުމަށް ވަނީ ނިންމާފައެވެ. އަދި އެ މަގާމަށް މޮރީނިއޯ ގެންނަން އުޅޭ ކަމަށާއި، މޮރީނިއޯގެ ހަމައެކަނި ޝަރުތަކީ ޓީމު ބިނާކުރަން އޭނާއަށް ފުރުސަތު ލިބުން ކަމަށެވެ.\nދަ ޓެލެކްޓްރާފަށް ދާދި ފަހުން ދިން އިންޓަވިއުއެއްގައި މޮރީނިއޯ ބުނީ، މަސައްކަތް ކުރަން ބޭނުންވަނީ މަސައްކަތްކުރާ ހިތްވާ ކަހަލަ ކްލަބަކާ އެކު ކަމަށާއި، މަސައްކަތް ކުރާ ބަޔަކީ ލޯބިވާ ބަޔަކަށް ވާން ޖެހޭނެ ކަމަށެވެ. އަދި އޭނާ ބުނީ މަސައްކަތް ކުރާ ބަޔަކާ ހުރިހާ ހިޔާލުތައް ވެސް ހިއްސާކުރެވެންޖެހޭ ކަމަށެވެ.\nމި ސީޒަނުގައި ޔުނައިޓެޑުގެ ކޯޗެއްގެ ގޮތުގައި ހުރި މޮރީނިއޯ އެ މަގާމުން ވަކިކުރުމުން، މިހާރު އެއްވެސް ވަޒީފާއެއް އަދާކުރަމުންނެއް ނުދެއެވެ. ނަމަވެސް އޭނާއަށް ހުށަހެޅުންތައް ލިބެމުންދާ ކަމަށް މޮރީނިއޯ ވަނީ ދާދި ފަހުން ބުނެފައެވެ.\nމި ސީޒަނުގައި މޮރީނިއޯގެ ކޯޗުކަމުގައި ޔުނައިޓެޑަށް ލިބުނު 26 ޕޮއިންޓަކީ 91-1990 ސީޒަނުން ފެށިގެން އެ ޓީމު އެންމެ ދަށް ފެށުމެވެ. އެހެން ނަމަވެސް 2016 ވަނަ އަހަރު މެންޗެސްޓަރ ޔުނައިޓެޑްގެ ކޯޗުކަމާ ހަވާލުވެ، މޮރީނިއޯ ވަނީ އެ ސީޒަނުގައި ލީގު ކަޕާއި، ޔޫރޮޕާ ލީގު އެ ޓީމަށް ކާމިޔާބުކޮށްދީފައެވެ. އެ ސީޒަން މެންޗެސްޓަރ އިން ނިންމާލީ ލީގުގެ ހަ ވަނައިގައި އޮވެގެންނެވެ.\nއެހެން ނަމަވެސް މިދިޔަ އަހަރު އެ ޓީމު ވަނީ ލީގުގެ ދެވަނަ ހޯދާފައެވެ. ލީގުގެ 1 ވަނަ ހޯދީ މެންޗެސްޓާ ސިޓީއެވެ.\nމީގެ ކުރިން ރެއާލް މެޑްރިޑް އާއި ޗެލްސީ އަދި އިންޓަމިލާނަށް ވެސް ކޯޗުކަން ކޮށްދީފައިވާ މޮރީނިއޯ ވަނީ ގިނަ ކާމިޔާބީތަކެއް ހޯދާފައެވެ. އެގޮތުން އޭނާ ވަނީ 2010 ވަނަ އަހަރު ފީފާ އިން ހޮވާ އެންމެ މޮޅު ކޯޗުގެ މަގާމު ވެސް ހޯދާފައެވެ. އަދި އޭނާ ވަނީ ޔުއެފާ އިން ހޮވާ އެންމެ މޮޅު ކޯޗުގެ މަގާމު ދެ ފަހަރު ހޯދާފައެވެ.\nއެންމެ ފަހުން އަޕްޑޭޓް ކުރީ:4ދުވަަސް ކުރިން | ރިވިއު ކުރީ: ހުސެން ފިޔާޒް\nހިތްތައް އަތުލި ތޮއްޑޫ ބަނޑިޔާ!\nދާރުލްއާސާރަކީ ހަމައެކަނި އާސާރީ ތަކެތި ބަހައްޓާ ތަނެއް ކަމުގައި ހީކުރެވުން ވަނީ ބަދަލުވެފައި: ޔުމްނާ\nމަތިވަރު ފުޓްސަލް ޗެލެންޖު: ކަންމަތި ބަލިކޮށް ޗެމްޕިއަންކަން ގޯޅި ހޯދައިފި\nބޮޑެތި ކުށްކުރާ ބިދޭސީންގެ އަދަދު އިންތިހާއަށް މަތީގައި، ނުރައްކަލުގެ ވަރުގަދަ ސިގްނަލެއް!


Naagin4dhen naanaane, dhen othee Naagin5| Mihaaru\nކޮރޯނާވައިރަހާ ހެދި އިންޑިއާގައި ލޮކްޑައުން އިއުލާންކުރުމާ އެކު، ކަލާޒް އިން ދައްކަމުން ދިޔަ ސިލްސިލާ "ނާގިން"4ވަނަ ސީޒަން ހުއްޓުމަކަށް އައިސްފައިވާތީ، ޝޯ ދެއްކުން މަޑުޖެހުނު ހިސާބުން އެ ސީޒަން ނިންމައިލީ ކަމަށާއި ކުރިއަށް ދެން އޮންނާނީ ފަސް ވަނަ ސީޒަން ކަމަށް ޕްރޮޑިއުސަރު އެކްތާ ކަޕޫރް ބުނެފި އެވެ.\nއެ ވާހަކަ އޭނާ ސޯޝަލް މީޑިއާގައި އާންމުކުރި ވީޑިއޯއެއްގައި ހިއްސާކޮށްފައި ވަނީ "ނާގިން 4" ގެ ދެ ބަތަލާ އެކު އެ ޝޯއިން ވަކިވެއްޖެ ކަމަށް ވެސް އަޑުތައް އަރާފައި ވަނިކޮށެވެ. އޭގެ ތެރެއިން އެކަކީ "ބިގް ބޮސް" ސީޒަން 13 ގައި ވާދަކުރުމަށް ފަހު، މާޗް މަހުގެ ތެރޭގައި "ނާގިން 4" ގެ ކާސްޓާ ގުޅުނު ރަޝްމީ ދެސާއީ އެވެ.\nއޭނާ ކުރި ޓްވީޓެއްގައި ވަނީ އެ ސިލްސިލާ އިން ދެން ނުފެންނާނެ ކަމަށާއި އެކްތާ ދިން ފުރުސަތަށް ޝުކުރު އަދާކުރާ ކަމަށް ވެސް ބުނެފަ އެވެ.\nއެކްތާ ބުނިގޮތުގައިި ރަޝްމީ އަށް "ނާގިން 4" އިން ދިނީ ހާއްސަ ފެނިލުމެކެވެ.\nރިޕޯޓްތައް ބުނާގޮތުން މި ސީޒަނުން ދެން ވަކިވެފައި ވަނީ ސިލްސިލާގެ އެއް ލީޑް ބަތަލާ ކަމަށްވާ ނިއާ ޝަރުމާ އެވެ. އެކަމަކު އޭނާ ދެން ނާގިންގެ ކުރިއަށް ހުރި ބައިތަކުން ފެނުމާ ދޭތެރޭ ރަސްމީކޮށް އެއްވެސް ވާހަކައެއް ހިއްސާކޮށްފަ އެވެ.\n"ނާގިން 4" މިދިޔަ އަހަރުގެ ޑިސެމްބަރު މަހުގެ ކުރީކޮޅު ދައްކަން ފެށި އިރު، އޭގެ ލީޑް ތަރިންނަކީ ނިއާ އާއި ޖޭސްމިން ބާސިންގެ އިތުރުން ވިޖެޔަންދުތަ ކުމޭރިއާ އެވެ.\nރިޕޯޓްތައް ބުނާގޮތުން ލޮކްޑައުން ނިމި، ޝޫޓިންތައް އަލުން ފެށުމުގެ ހުއްދަ ލިބުމާ އެކު "ނާގިން 5" ގެ މަސައްކަތް ފަށައި ބެލުންތެރިންނަށް ގެނެސްދޭން ފަށާނެ އެވެ. އަދި އާ ސީޒަނުން، "ނާގިން 3" ގައި މުހިއްމު ރޯލެއް ކުޅުނު ބަތަލާ ސުރުބީ ޖޯތީ ފެނުމުގެ ފުރުސަތު ވެސް ބޮޑު ކަމަށްވެ އެވެ.\nމީގެ އިތުރުން ފަސް ވަނަ ސީޒަނުގެ ބަތަލުގެ ރޯލް ސޮނީ ޓީވިން ގެނެސްދިން "ބޭހަދު 2" ގެ ބަތަލު ޝިވިން ނަރަންގަށް ހުށަހަޅާފައިވާ ކަމަށް ބައެއް ނޫސްތަކުން ބުންޏެވެ.


LIVE: Covid-19: Adhadhuthah Matheegai, Othee Rakkaatherivun - Vaguthu\nކޮވިޑްގައި ނިޔާވާ މީހުންގެ އަދަދު މަޑުޖެހުމެއްނެތި މައްޗަށް، ރައްކާތެރިވޭ! - 31 މިނެޓް ކުރިން\nކޮވިޑް-19: އަދަދުތައް މަތީގައި، އޮތީ ރައްކާތެރިވުން\n5 މަސް ކުރިން ( ނޮވެމްބަރު 23, 2020 )\nކޮވިޑް-19: ރޮމޭނިއާ އިން މަރުވި މީހުންގެ އަދަދު 10000 އަށް އަރައިފި.\nކޮވިޑް-19 ޖެހިގެން އިޓަލީވިލާތުން މަރުވި މީހުންގެ އަދަދު 50,453 އަށް އަރައިފި.\nރާއްޖެ އިން ކޮވިޑް-19 ޖެހިފައިވާ މީހުންގެ ތެރެއިން އެޑްމިޓް ކޮށްގެން ފަރުވާދެމުންދާ މީހުންގެ އަދަދު މިއަދު 92 އަށް އަރައިފި.\nމިއަދު ރާއްޖެ އިން 150 މީހުން ކޮވިޑް-19 އަށް ފައްސިވެއްޖެ.\nIndia Ge Avasheggai Emme Meehaku Fiyavai Emmen Covid-19 Ah Fassi Vejjehttps://t.co/EwluT385gZ\nކޮވިޑް-19 އަށް އެންމެ ފަހުން ނެގި ސުންކުން ނައްސިވުމުން ލިވަޕޫލްއަށް ކުޅެމުން އަންނަ މިސްރުގެ ތަރި މުހަންމަދު ސަލާހް ލިވަޕޫލްގެ ފަރިތަކުރުންތަކަށް ނުކުންނަން ތައްޔާރުވެއްޖެ.\nCovid-19 In Salaamaiyve Salah Liverpool Ge FarithakurunThakahhttps://t.co/Mdg2ISFgQC\nކޮވިޑް-19 ޖެހިގެން އެމެރިކާ އިން އެވްރެޖްކޮށް ދުވާލަކު 2000 މީހުން މަރުވާ ހިސާބަށް ކަންކަން ދާނެ ކަމަށް މައިކްރޯސޮފްޓްގެ ވެރިޔާ ބިލް ގޭޓްސް ވިދާޅުވެއްޖެ.\nCovid-19 Jehigen Dhuvaalaku 2000 Meehun Maruvaa Hisaabah Dhaane - Bill Gates https://t.co/PgTQIqgrgx\nކޮވިޑް-19 އާއި ގުޅިގެން އަޅާފައިވާ ފިޔަވަޅުތަކާއި ގައިޑްލައިންތަކަށް އަމަލުކުރާ މިންވަރު ދެނެގަތުމަށް ކުރިއަށް ގެންދާ މާސް އިންސްޕެކްޝަންގެ ދަށުން ކަރަންޓީނުގައި ތިބޭ މީހުން ތިބީ އުސޫލާއި އެއްގޮތަށްތޯ ބެލުމަށް ނިންމައިފި.\nQuarantine Kuraa Meehun Quarantine Gai Thibeytho Balanee https://t.co/Ef4oeQF5BR\nކޮވިޑް-19 އަށް ރާއްޖެ އިން ފައްސިވާ މީހުންގެ އަދަދުތައް މައްޗަށް ދިއުމާއި އެކު ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު މިވަނީ ފާއިތުވި ދެމަސްދުވަހު އިތުރު ނުވާވަރަށް އިތުރު ވެފައެވެ.\nމިހާރު ހޮސްޕިޓަލްގައި އެޑްމިޓް ކޮށްގެން 86 މީހަކަށް އަންނަނީ ފަރުވާ ދެމުންނެވެ. އޭގެތެރެއިން ހުޅުމާލެ މެޑިކަލް ފެސިލިޓީގައި 81 މީހަކަށް ދަރުމަވަންތަ ހޮސްޕިޓަލްގައި ތިން މީހަކާއި ލ.ގަމުގައި ހުންނަ މެޑިކަލް ފެސިލިޓީގައި ދެ މީހަށް އަންނަނީ ފަރުވާ ދެމުންނެވެ. މީގެ ތެރެއިން ތިން މީހަކަށް ފަރުވާ ދެމުން ގެންދަނީ އައިސީޔޫގައެވެ.\nCovid-19: Admit Kohfaivaa Meehunge Adhadhu Dhuvahun Dhuvahah Mahchah, Mihaaru 86 https://t.co/LWxuc3PrjD\n— Vaguthu Online (@VaguthuOnline) November 22, 2020\nMihaaru Alhaafaia Fiyavalhuthakah Kuriyah Oeh Dhethinmas Thereygai Lui Dheyveynekamakah Nubelevey https://t.co/8Jbv8Yk0Uv\nBREAKING NEWS: Covid-19: Miadhu Ithuru 30 Meehaku Fassivejje https://t.co/dRxN1jOjQh\nBREAKING NEWS: America Gai Covid-19 Vaccine Dheyn Feshun December 11 Gai https://t.co/eeOqTOEYQK


vnews - Furathama rasmee dhathurufulhuga Imran Khan Saudi Arabia ah vadai gannavanee\nފުރަތަމަ ރަސްމީ ދަތުރުފުޅުގައި ބޮޑުވަޒީރު އިމްރާން ޚާން ސައުދީ އަރަބިއްޔާއަށް ވަޑައިގަންނަވަނީ\nމަގާމާ ހަވާލުވެވަޑައިގެން ގައުމުން ބޭރަށް ކުރައްވާ ރަސްމީ ފުރަތަމަ ދަތުރުފުޅުގައި ޕާކިސްތާނުގެ ބޮޑުވަޒީރު އިމްރާން ޚާން، ސައުދީ އަރަބިއްޔާއަށް ވަޑައިގަންނަވާ ގޮތަށް ހަމަޖެހިއްޖެއެވެ.\nޕާކިސްތާނު ސަރުކާރުގެ އިންފޮމޭޝަން މިނިސްޓަރ ފަވާދު ޗައުދަރީ ވިދާޅުވީ، ބޮޑުވަޒީރު އިމްރާން ޚާން "ވަރަށް އަވަހަށް" ސައުދީ އަރަބިއްޔާއަށް ވަޑައިގަންނަވާނެ ކަމަށެވެ. ބޮޑުވަޒީރު ސައުދީއަށް ވަޑައިގަންނަވާނެ ސީދާ ތާރީޚެއް އަދި މުޅިން ފައިނަލް ނުކުރެވޭ ކަމަށްވެސް އިންފޮމޭޝަން މިނިސްޓަރ ވިދާޅުވިއެވެ.\nސައުދީ އަރަބިއްޔާއަށް ކުރައްވާ ދަތުރުފުޅުގައި އިމްރާން ޚާން، ސައުދީ ރަސްގެފާނު ސަލްމާންގެ އިތުރުން، ވަލީއަހުދު މުހަންމަދު ބިން ސަލްމާންއާ ބައްދަލު ކުރައްވާނެ ކަމަށްވެސް ޕާކިސްތާނު ސަރުކާރުގެ އިންފޮމޭޝަން މިނިސްޓަރ ފަވާދު ޗައުދަރީ ވިދާޅުވިއެވެ.\nތާރީޚް ކަނޑަނޭޅުނު ނަމަވެސް، ބޮޑުވަޒީރުގެ ސައުދީ ދަތުރުފުޅުގެ ތައްޔާރީތައް މިހާރު ފެށިފައިވާ ކަމަށާއި، އިމްރާން ޚާން ސައުދީ އަރަބިއްޔާއަށް ކުރައްވާ މިދަތުރުފުޅުގައި އުމްރާގެ އަޅުކަންވެސް ފުރިހަމަ ކުރައްވާނެ ކަމަށް އިންފޮމޭޝަން މިނިސްޓަރ ވިދާޅުވިއެވެ.\nމިއަހަރުގެ ޖުލައިމަހުގެ 25 ވަނަ ދުވަހު ޕާކިސްތާނުގައި ބޭއްވި އާންމު އިންތިޚާބު ކާމިޔާބު ކުރެއްވި އިމްރާން ޚާން، ޕާކިސްތާނުގެ ބޮޑުވަޒީރުކަމުގެ ހުވާ ކުރައްވާފައިވަނީ މިދިޔަ އޮގަސްޓްމަހުގެ 18 ވަނަ ދުވަހުއެވެ.


ދާއިރާ ރައީސުންގެ އިންތިޚާބުގައި ވޯޓު ލެވޭ މެމްބަރުންގެ ލިސްޓް ޝާއިޢު ކުރުމާއި ޝަކުވާ ހުށަހެޅުމަށް ހުޅުވާލުން – adhaalath party\nދާއިރާ ރައީސުންގެ އިންތިޚާބުގައި ވޯޓު ލެވޭ މެމްބަރުންގެ ލިސްޓް ޝާއިޢު ކުރުމާއި ޝަކުވާ ހުށަހެޅުމަށް ހުޅުވާލުން\n2 ޑިސެމްބަރ 2017 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ދާއިރާ ރައީސުންގެ އިންތިޚާބުގައި ވޯޓުލެވެނެ ޢަދާލަތު ޕާޓީގެ މެމްބަރުންގެ ލިސްޓް، ޢަދާލަތު ޕާޓީގެ ވެބްސައިޓް www.adhaalath.org.mv ގައި ޝާއިޢުކޮށްފީމެވެ. މި ލިސްޓުގައިވާ، އެއްވެސް މަޢުލޫމާތަކާއި ބެހޭގޮތުން ޝަކުވާ ހުށަހެޅުމުގެ ފުރުޞަތު 8 ނޮވެމްބަރ 2017 ވާ ބުދަ ދުވަހުގެ މެންދުރު 3:00 ގެ ނިޔަލަށް ހުޅުވާލައިވީމެވެ.\nލިސްޓުގައިވާ އެއްވެސް މަޢުލޫމާތަކާއި ގުޅޭގޮތުން ޝަކުވާ ހުށަހަޅަން ބޭނުންވާނަމަ ޝަކުވާ ހުށަހަޅާނީ “ވޯތު ދިނުމުގެ ޙައްޤު ލިބިފައިވާ މީހުންގެ ލިސްޓަށް ޝަކުވާ ހުށަހަޅާ ފޯމް” އިންނެވެ. މި ފޯމް ޕާޓީގެ ވެބްސައިޓުން ލިބޭނެ އިންތިޒާމް ހަމަޖެހިފައިވާނެއެވެ.\nމި ލިސްޓަށް ޝަކުވާ ހުށަހަޅާނީ6ނޮވެމްބަރ 2017 އިން 8 ނޮވެމްބަރ 2017 ގެ ނިޔަލަށް، ރަސްމީ ބަންދު ނޫން ކޮންމެ ދުވަހަކު ހެނދުނު 9:00 އިން މެންދުރުފަހު 3:00 އަށެވެ. އީމެއިލް މެދުވެރިކޮށް ހުށަހަޅުއްވާނަމަ ފޯމާއި ލިޔެކިތުންތައް ސްކޭންކުރައްވާ elections@adhaalath.org.mv އަށް ފޮނުއްވުން އެދެމެވެ.\nވީމާ، މިކަން ޢާންމުކޮށް އެންގުމަށްޓަކައި، އިޢުލާން ކުރީމެވެ.\n16 ޞަފަރު 1439\nއިޢުލާން ޑައުންލޯޑް ކުރުމަށް


vnews - Bodu Molamolaehge hashigandu Australia ge gondudhoshah lahgaifi\nބޮޑު މޯލާމޯލާއެއްގެ ހަށިގަނޑު އޮސްޓްރޭލިއާގެ ގޮނޑުދޮށަށް ލައްގައިފި\nމިއީ ވަރަށް ތަފާތު ސިފައެއް ޖަހާ މަހެކެވެ. މިއީ "ސަންފިޝް" ނުވަތަ "މޯލާމޯލާ" ކިޔާ މަހެކެވެ.\nއާދަޔާއި ޚިލާފު ސިފައެއްގައި އޮތް ބިޔަ، ބޮޑު މި މަހުގެ ހަށިގަނޑު ފެނުނީ އޮސްޓްރޭލިއާގެ ދެކުނުގައިވާ ކޫރޮންގް ނެޝަނަލް ޕާކްގެ އައްސޭރި ފަށުންނެެވެ.\nމި މަހުގެ ހަށިގަނޑު ފެނުނީ އެ ސަރަހައްދަށް ގޮސް އުޅުނު ދެ މަސްވެރިއަކަށެވެ.\n"އަހަރެން ފުރަތަމަ ހީކުރީ، އެއީ ބޮޑު ލަކުޑި ގަނޑެއް ކަމަށް. މީގެ ކުރީން ދުވަހަކުވެސް މިފަދަ މަންޒަރެއް އަހަރެން ނުދެކެން،" މި މަހުގެ ހަށިގަނޑު ފުރަތަމަ ފެނުނު އެކަކު ކަމަށްވާ ސްޓީވަން ޖޯންސް ބުންޏެވެ.\nމިއީ ކަނޑުގައި ދިރިއުޅޭ ކަމަށް ގަބޫލުކުރެވޭ މަސްމަހާމެހީގެ ތެރެއިން، މައިބަދައެއް ލާފައިވާ އެންމެ ބޮޑު މަހެވެ. އަދި މިއީ އާންމު ގޮތެއްގައި އާދައިގެ ކާރަކަށްވުރެ ބަރު މަހެކެވެ.\nދިގުމިނުން2މީޓަރަށް ބޮޑުވާ މި މަސް ކާނާއެއްގެ ގޮތުގައި އާންމުކޮށް ބޭނުންކުރަނީ "ޖެލީ ފިޝް"އެވެ. ނަމަވެސް ދެކުނު އޮސްޓްރޭލިއާގެ އައްސޭރިފަށުން ފެނުނު މޯލާމޯލާގެ ބޮޑު މިނަކީ 1.8 މީޓަރެވެ. މި މަހަށް ސަންފިޝްގެ ނަން ދީފައިވަނީ މި ވައްތަރުގެ މަހަކީ އިރުގެ އަތްވާއި ވަރަށް ގަޔާވާ އެއްޗަކަށް ވާތީއެވެ. މިފަދަ މަހަކީ ކަނޑުތަކުގައި ދަތުރުކުރާ ބޯޓުތަކަށް ނުރައްކާތެރި އެއްޗެކެވެ. މި ވައްތަރުގެ މަހުގައި ޖެހި ބައެއް ދޯނި ފަހަރަށް ގެއްލުން ލިބިފައިވާ ކަމުގެ ރިޕޯޓްތައް ކޮށްފައިވެސް ވެއެވެ.\n"މި ވައްތަރުގެ މަހާއި ގުޅޭ ގޮތުން ސައިންސްވެރިންނަށް އަދި މިހާތަނަށް ހޯދިފައިވަނީ ވަރަށް މަދު މައުލޫމާތެއް. ކުރިން ބެލެވިިފައި އޮތް ގޮތުގައި މިއީ ދުނިޔޭގެ ދެކުނު ތަނޑީގެ ސަރަހައްދުގައި ދިރިއުޅޭ މަހެއް. ނަމަވެސް، ދާދިފަހުން އެމެރިކާގެ ކެލިފޯނިއާގެ ގޮނޑުދޮށުންވެސް މިފަދަ މަހެއް މަރުވެގެން ލައްވެފައި އޮއްވާ ވަނީ ފެނިފައި. މިކަމުންވެސް އިނގެނީ މި ވައްތަރުގެ މަހާއި ގުޅޭ ގޮތުން ހޯދިފައިވަނީ ވަރަށް ކުޑަ މައުލޫމާތެއް ކަން،" ސައުތް އޮސްޓްރޭލިއަން މިއުޒިއަމްގެ މަސްމަހާމެއްސާއި ބެހޭ އިދާރާގެ އިސް އޮފިޝަލެއް ކަމަށްވާ ރަލްފް ފޯސްޓަރ ބުންޏެވެ.\nއޮސްޓްރޭލިއާގެ ގޮނޑުދޮށުން ފެނުނު މަސް މަރުވި ސަބަބު އަދި ދެނެގަނެވިފައެއް ނުވެ އެވެ.


Gellunu angotieh 47 aharu fahun fenijje\nހައި ސްކޫލްގައި ކިޔެވި ދުވަސްވަރު ލޯބި ވެގެން އުޅުނު ފިރިހެންކުއްޖާ ދިން އަނގޮޓިއެއް ގެއްލުނުތާ 47 އަހަރު ފަހުން ފެނިއްޖެ އެވެ. މި އަނގޮޓީ ގެއްލުނީ 1973 ގައި ފިންލެންޑްގެ މައިނޭ ކިޔާ ރަށަކުންނެވެ. އެތައް ޒަމާނަކަށް ފަހު އަނގޮޓި ފެނުނީ އެ ގައުމުގެ ޖަންގައްޔެއްގެ ތެރެއިންނެވެ.\nޑެބްރާ މެކްކެނާ، 63، އަތުން އަނގޮޓި ގެއްލުނީ ޕޯޓްލޭންޑްގައި ހުންނަ މޯސް ހައި ސްކޫލްގައި ކިޔެވި ދުވަސްވަރު އެވެ. އޭނާ ބުނި ގޮތުގައި އަނގޮޓި ގެއްލުނުތާ އެހާ ގިނަ ދުވަސްވުމުން އޭނާ އެ އަނގޮޓިމަތިން ހަނދާން ވެސް ނެތިފައި ހުއްޓާ ޖަންގަލީގައި މަސައްކަތްކުރާ މީހަކަށް ބިންމަތީގައި ވަޅުޖަހާފައި އޮއްވާ އަނގޮޓި ފެނުނީ އެވެ.\nއެ އަނގޮޓިއަކީ މެކްކެނާގެ މަރުވެފައިވާ ފިރިމީހާ ޝޯންގެ އެއްޗެކެވެ. ސްކޫލް ދައުރުއްސުރެ ވެސް މެކްކެނާ ލޯބިވެގެން އުޅުނީ ޝޯން އާ އެވެ. ކިޔަވާ ނިމިގެން ދެ މީހުން ކައިވެނިކޮށް ކައިވެންޏަށް 40 އަހަރު ވެފައި ވަނިކޮށް 2017 ގައި ޝޯން ވަނީ މަރުވެފަ އެވެ. އެއީ ކެންސަރު ބައްޔާ ހަނގުރާމަ ކުރަމުންދާތާ ހައެއްކަ އަހަރު ވީ ފަހުންނެވެ.\nޝޯން އެ އަނގޮޓި މެކްކެނާ އަށް ދިނީ ސްކޫލް ނިންމާފައި ކޮލެޖަށް ކިޔަވަން ދަމުންނެވެ. ނަމަވެސް އެއް ދުވަހަކު ޑިޕާޓްމަންޓް ސްޓޯރެއްގެ ތެރޭގައި މެކްކެނާއަށް އެ އަނގޮޓި ބޭއްވުނީ އެވެ.\nމެކްކެނާ ބުނި ގޮތުގައި މެއިލްގެ ޒަރިއްޔާއިން އެ އަނގޮޓި އިހަށް ދުވަހު އޭނާގެ އެޑްރެހަށް މީހަކު ވަނީ ފޮނުވާފަ އެވެ. އަނގޮޓި ފެނުމުން އޭނާއަށް ރޮވުނު ކަމަށާއި މީހުން މިހާ ގޯސް ޒަމާނެއްގައި އެ އަނގޮޓި ޕޯސްޓްކުރި މީހާ ފަދަ މީހުން ވެސް އުޅޭކަން އެނގުމުން އުފާވި ކަމަށް ވެސް އޭނާ ބުންޏެވެ.\nއެމީހާއަށް އަނގޮޓި ފޮނުވަން އެނގުނީ އޭގައި މެކްކެނާގެ ނަން ޖަހާފައިވާތީ ކަމަށް ވަނީ ބެލެވިފަ އެވެ.\nއޮންލައިންކޮށް ގަންނަ އެއްޗެހިން ކޮވިޑް ޖެހިދާނެތަ؟\nއެމްބިއުލެންސްގައި ގެއަށް ދާންވެގެން މަރުވީ ކަމަށް ހެދިއްޖެ\nސޯޝަލް މީޑިއާގައި އެންމެން ކިޔަވަނީ!


SunOnline: ޗިޓު ހަވާލުނުކުރެވިގެން މެމްބަރު މޯޑުގެ ޝަރީއަތް ކެންސަލްކޮށްފި\nޗިޓު ހަވާލުނުކުރެވިގެން މެމްބަރު މޯޑުގެ ޝަރީއަތް ކެންސަލްކޮށްފި\nއަހްމަދު އާޒިފް 12 Nov 2013, 14:19\nރައްޔިތުންގެ މަޖިލީހުގެ ހިތަދޫ މެދު ދާއިރާގެ މެމްބަރު މުހައްމަދު ރަޝީދު (މެޓްރިކްސް މޯޑު)ގެ މައްޗަށް ދައުލަތުން އުފުލާފައިވާ ޓެރަރިޒަމްގެ ދައުވާގެ ޝަރީއަތް ކެންސަލް ކޮށްފި އެވެ.\nކްރިމިނަލް ކޯޓުގެ މީޑިއާ އޮފިޝަލް އަހްމަދު މުހައްމަދު މަނިކު ވިދާޅުވީ މިއަދު 1:00 އަށް ޝެޑިއުލްކުރި އެ މައްސަލައިގެ ޝަރީއަތް ކެންސަލްކޮށްފައި ވަނީ އޭނާއަށް ޗިޓް ހަވާލުނުކުރެވޭތީ ކަމަށެވެ.\nމޯޑުގެ މައްޗަށް ދައުލަތުން ކުރި ދައުވާގައި ބުނެފައި ވަނީ މިދިޔަ އަހަރުގެ ފެބްރުއަރީ އަށް ވަނަ ދުވަހުގެ އިރުއޮއްސި 6:00 އާއި އެރޭ 9:30 އާއި ދެމެދުގެ ވަގުތެއްގައި ސ. ގަމަށް ދާން އޮންނަ ކޯޒްވޭގައި އޭނާ ހުރެ ބާރުގެ ބޭނުންކޮށްގެން ފުލުހުންނާއި ސިފައިންގެ ސަފުތައް ރޫޅާލާނެ ކަމުގެ އިންޒާރު ދީފައިވާ ކަމަށެވެ.\nދައުވާގައި ބުނެފައި ވަނީ އެގޮތަށް އިންޒާރުދިނުމަށް ފަހު ގަން ޕޮލިސް ސްޓޭޝަންގެ ތެރެއަށް ވަދެގަތުމަށާއި ފުލުހުންނަށް ހަމަލާ ދިނުމަށާއި ގަން ޕޮލިސް ސްޓޭޝަނަށް ގެއްލުން ދިނުމަށް އޭނާ ގޮވާލާފައިވާ ކަމަށެވެ. އަދި ފޭދޫ ކޯޓާއި ހިތަދޫ ޕޮލިސް ސްޓޭޝަން ކައިރީ ހުރެ އެތަންތަނަށް ގެއްލުން ދިނުމަށް އޭނާ ގޮވާލާފައިވާ ކަމަށް ވެސް ދައުލަތުން ކުރި ދައުވާގައި ބުނެފައިވެ އެވެ.\nއޭނާގެ މައްޗަށް އެ ދައުވާ ކޮށްފައި ވަނީ ރާއްޖޭގައި ޓެރަރިޒަމް މަނާކުރުމާ ބެހޭ ގާނޫނުގެ ދެވަނަ މާއްދާގެ (ޅ) އާއި (ކ) އާއި ހަވާލާދީ އެ ގާނޫނުގެ ހަވަނަ މާއްދާގެ (ށ) ގެ ދަށުންނެވެ.\nދިވެހިރާއްޖޭގައި ޓެރަރިޒަމް މަނާކުރުމުގެ ގާނޫނުގެ ދެވަނަ މާއްދާގެ (ކ)ގައި ބުނެފައި ވަނީ ރައްޔިތުންގެ ތެރޭގައި ބިރުވެރިކަން އުފެދޭ ކަމެއް ކުރުން ނުވަތަ ނުވަތަ ކުރަން އުޅުން ނުވަތަ މީހެއްގެ ފުރާނައަށް ނުވަތަ މުދަލަށް ގެއްލުންދީފާނެ ކަމުގެ އިންޒާރު ދުލުން ނުވަތަ ލިޔުމުން ވިޔަސް ދިނުމަކީ ޓެރަޒިރަމްގެ ކުށްތަކުގެ ތެރޭގައި ހިމެނޭ ކަމެއް ކަމަށެވެ.\nދައުވާ އަށް ޖަވާބުދާރީވާން ފުރުސަތު އެރުވުމުން ހުރިހާ ލިޔުންތައް ނުލިބެނީސް ދައުވާ އަށް ޖަވާބުދާރީނުވާނެ ކަމަށް މޯޑު ވިދާޅުވުމުން އޭނާ ދައުވާ އަށް އިންކާރު ކުރެއްވީ ކަމަށް ބަލައި ދައުލަތުން ވަނީ އޭނާއާ ދެކޮޅަށް ހެކި ހުށަހަޅާފަ އެވެ.\nމޯޑުގެ މައްޗަށް އެ ދައުވާ ސާބިތުކުރުމަށް ދައުލަތުން ވަނީ 26 މީހަކު ހެކީންގެ ގޮތުގައި ހުށަހަޅާފަ އެވެ. އޭގެ ތެރޭގައި ހިމެނެނީ ފުލުހުންނާއި ސިފައިންގެ 17 މީހަކާއި އާންމުންގެ ދެ މީހަކާއި ސިއްރުން ހެކިބަސްދޭ ހަތް މީހެކެވެ.


سورة القارعة- ޤާރިޢާ ސޫރަތުގެ ތަފްޞީލް | Miladhoo\n2 އަހަރު ކުރިން 298\nރަޙުމާން ވަންތަ ރަޙީމްވަންތަ ﷲގެ އިސްމުފުޅުން ފަށަމެވެ.\nسورة القارعة- ޤާރިޢާ ސޫރަތް.\nމިއީ މައްކީ (މައްކާގައި ބާވާލެއްވުނު) ސޫރަތެކެވެ.\nމި ސޫރަތުގެ ނަން:\nމިސޫރަތަށް ކިޔެނީ ސޫރަތުލް ޤާރިޢާއެވެ. އެއީ (އެގޮތަށް ފެށިފައިވަނީ) ސޫރަތްމަތިވެރިކޮށް މީސްތަކުންނަށް އިންޒާރުދެއްވުމަށްޓަކައި އެނަމުން ސޫރަތުން ފެށިފައިވާތީއެވެ. އެއީ ސޫރަތުލް ޙާއްޤާވެސް ފެށިފައިވާ ފަދައިންނެވެ. އަދި ޤާރިޢާ އަކީ ޤިޔާމަތް ދުވަހަށް ކިޔޭ ނަންނަތަކުގެ ތެރެއިން، އަލްޙާއްޤާ: އައްޠޯއްމާ، އައްޞާޚާ އަދި އަލްޣާޝިޔާ ނަންތައް ފަދައިން (އެދުވަހަށް ކިޔޭ) ނަމެކެވެ. އެފަދައިން ކިޔުނީ އެދުވަހުގެ ބޮޑުކަމުން ހިތްތަށް ތެޅިގަންނާތީއެވެ.\nމިސޫރަތުގެ ކުރީ ސޫރަތާއި ހުރި ގުޅުން.\nއިސްވެ ދިޔަ ސޫރަތް ނިމިފައިވަނީ ޤިޔާމަތްދުވަހުގެ ސިފައަކުންނެވެ. (أَفَلا يَعْلَمُ إِذا بُعْثِرَ ما فِي الْقُبُورِ، وَحُصِّلَ ما فِي الصُّدُورِ، إِنَّ رَبَّهُمْ بِهِمْ يَوْمَئِذٍ لَخَبِيرٌ) މިސޫރަތުގައި ހިމެނެނީ ޤިޔާމަތްދުވަހާއި އަދި އެދުވަހުގެ ބިރުވެރި ސިފަޔާއި އަދި އެދުވަހުގެ ކަންކަން ހުރި ބިރުވެރިކަމުގެ ގޮތެވެ.\nސޫރަތުގައި ހިމެނިގެންވާ ކަންކަން:\nމައްކާގައި ބާވާލެއްވުނު މިސޫރަތުގެ މައުޟޫއަކީ ޤިޔާމަތް ދުވަހުގެ ކަންތައްތައް ހުރިނެތްގޮތުގެ ކަންކަމުން އިންޒާރުދެއްވުމާއި ބިރުވެރިކަން ބަޔާންކޮށްދެއްވުމެވެ. މުޅި ސޫރަތުގައިވެސް ވަނީ މިމައުޟޫއާއި ބެހޭގޮތުންނެވެ.\nފަށާފައިވަނީ ޤިޔާމަތްދުވަހުގެ ކަންހުރިގޮތާއި އަދި އެދުވަހުގެ ބޮޑުކަމާއި ގަދަފަދަކަމާއި ބެހޭގޮތުންނެވެ. އަދި މީސްތަކުން އުދުހޭ ކޮކާތަކެއްފަދައިން މީސްތަކުން އެދުވަހުގައި ފެތުރިގަންނާނެ ކަމުގެ ވާހަކައިންނެވެ. (القارعة ما القارعة…) (އެއީ 1 ވަނަ އާޔަތުން4ވަނަ އާޔަތަށެވެ.)\nއެޔަށްފަހު އިޝާރާތްކުރެވިފައިވަނީ ޤިޔާމަތްދުވަހުގެ ބައެއް އަލާމާތްތަކާއި ބެހޭގޮތުންނެވެ. އެއީ ފަރުބަދަތައް ބުރައިގެންދިޔުމާއި އެފަރުބަދަތައް ކުނޑި ކަފަތަކެއް ފަދައިން ލެއްވި ވާހަކައެވެ. އަދި އެކަންކަމުން މީސްތަކުން ވަކިވަކިވެ ވަރަށްބޮޑަށް ބިރުވެރިކަން ވެރިވެ، އެބައިމީހުންގެ ހިތްތަތަކަށް ވަރަށް ބޮޑު އަސަރެއްކުރާނެއެވެ. (و تكون الجبال كالعهن المنفوش) (5)\nއަދި ސޫރަތް ނިންމާލާފައިވަނީ މީސްތަކުންގެ ޢަމަލުތަކުގެ ޙިސާބު އެއިން ބައްލަވާ މީޒާންތަކާއި ބެހޭގޮތުންނެވެ. ހެޔޮކަންކަމުން އެމީހެއްގެ މީޒާން ބަރުވެއްޖެނަމަ ސުވަރުގައަށެވެ. އަދި ފާފަތަކުގެ ސަބަބުން އެމީހެއްގެ ފަތް ލުއިވެއްޖެމީހާ ނަރަކައަށެވެ. (فأما من ثقلت موازينه، فهو في عيشة الراضية…) (އެއީ6ވަނަ އާޔަތުން 11 ވަނަ އާޔަތަށް)\nޤިޔާމަތްދުވަހުގެ ގަދަފަދަވެގެންވާ(ބިރުވެރި) ކަންކަމާއި އޭގެ ޢަލާމާތްތަކާއި އަދި އެދުވަހުގައި ޙިސާބުގެ މީޒާން(ބަރުދަން) ބެއްލެވުން.\nމާނަ: (2007 ވަނަ އަހަރު ރައީސް އޮފީހުން ނެރުނު ތަރުޖަމާ ލިޔުމުން ފުދޭނެ)\n(ޢަރަބި ބަހުގައި ޖުމްލައިގައި ބަސްއިންނަ މަޤާމާއި ޖެހޭ ފަހު ފިލި ބަޔާންކުރާ ޢިލްމު)\nالْقارِعَةُ مَا الْقارِعَةُ الْقارِعَةُ: (މުބްތަދާ-ޖުމްލަ ފަށާ ލަފުޒު)\nومَا: (ދެވަނަ މުބްތަދާ އަދި އޭގެ ފަހުގައި އެވަނީ ޚަބަރު)\nوَما أَدْراكَ مَا الْقارِعَةُ (ފުރަތަމަ ما އަކީ މުބްތަދާ އަދި އޭގެފަހުގައި އެވަނީ ޚަބަރު، ދެވަނަ ما އަކީ المبتدأ، އަދި އޭގެ ޚަބަރަކީ «أدراك» .\nيَوْمَ ظرف عامله تقرع، دل عليه القارعة.\nكَالْفَراشِ الْمَبْثُوثِ (ނަޞްބުގެ މަޙައްލުގައި، ކާނަގެ ޚަބަރު ހަމައެފަދައިން كَالْعِهْنِ الْمَنْفُوشِ)\nفَهُوَ فِي عِيشَةٍ راضِيَةٍ : ފާއަކީ (أما)ގެ ޖަވާބު އަދި އޭގެފަހުގައި އެވަނީ ޖަވާބު ޝަރުތު އަދި މުބްތަދަ، وفِي عِيشَةٍ: ޚަބަރު މުބްތަދާ، . وراضِيَةٍ: ކަންރައްދުވާ ފަރާތް އެއީ ފާޢިލު(ކަންކުރާ) ވަޒަނަށް އައިސްފައި.\nوَما أَدْراكَ مَا الْقارِعَةُ؟\nމިތަނުގައި ސުވާލުކުރައްވާފައިވަނީ ބިރުވެރިކަން ބޮޑުކަން ބަޔާންކޮށްދިނުމަށެވެ. މިތަނުގައި އެގޮތަށް ސުވާލެއްގެ ގޮތަށް ގެނެވިފައިވަނީ އެކަމުގެ ބިރުވެރިކަން ތަޞައްވަރުކޮށްދީ ބިރުވެރިކަން ހިތަށް ވެއްދުމަށެވެ. އަސްލު (ފުރަތަމ އާޔަތުގެ) މުރާދަކީ ޤާރިޢާއަކީ ކޮބައިހެއްޔެވެ؟ وَما أَدْراكَ ما هِيَهْ؟. މިއާޔަތްވެސް ހަމަ އެފަދައިންނެވެ.\nيَوْمَ يَكُونُ النَّاسُ كَالْفَراشِ الْمَبْثُوثِ\nމިއާޔަތުގައި މިވަނީ އިޖްމާލީގޮތެއްގައި ގުޅުވާލެވިފައިވާ ކަމަކާއި މިސާލު ޖަހާފައެވެ. އެއްގޮތް ކުރެވޭ(މިސާލުޖެހޭ) ގޮތް ވަނީ ޙަޒުފުކުރެވިފައެވެ. އެއީ(އެއްގޮތްކުރެވޭ ބަޔާންނުކުރެވި ޙަޒުފުކުރެވިފައިވާކަމަކީ) ފެތުރިގަތުމާއި ގިނަވުމާއި އަދި ބަލިކަށިކަމާއި ނިކަމެތިކަމުގެ މައްޗަށެވެ.\nكَالْعِهْنِ الْمَنْفُوشِ ވެސް ހަމަ އެފަދައިންނެވެ. އެއީ އެތަކެތި ބުރައިގެންދާ ފެތުރިގެންދާ ގޮތާއި މެދުގައެވެ.\n((فَأَمَّا مَنْ ثَقُلَتْ مَوَازِينُهُ (6) فَهُوَ فِي عِيشَةٍ رَاضِيَةٍ (7))) ((وَأَمَّا مَنْ خَفَّتْ مَوَازِينُهُ (8) فَأُمُّهُ هَاوِيَةٌ (9))) މި(ފުރަތަމ ދެއާޔަތާއި ފަހު ދެއާޔަތުގައި) އެވަނީ ދިމާއިދިކޮޅު (މާނަ ދޭހަވާ) އުސްލޫބުންނެވެ.\nفِي عِيشَةٍ راضِيَةٍ ބުއްދީގެ މަޖާޒެއް.\nفَأَمَّا مَنْ ثَقُلَتْ.. وَأَمَّا مَنْ خَفَّتْ.. މިދެއާޔަތްވެސް އެއްސީޣާއަކަށް ކިޔެއެވެ. އެއީ ފަހުކޮޅުގައި އެއްގޮތްވާ ތަންކޮޅު އެވަނީ ދަލީލުކުރާތީ ޙަޒުފުކުރެވިފައެވެ.\nالْقارِعَةُ، راضِيَةٍ، هاوِيَةٌ، ما هِيَهْ، حامِيَةٌ އެއްވަޒަނަކަށް ކިޔޭ ލަފުޒުތަކެއް.\n(ސޫރަތުގައިވާ) ވަކިބަސްތަކުގެ ލުޣަވީ މާނަތައް:\nالْقارِعَةُ މިއީ ޤިޔާމަތްދުވަހުގެ ނަންތަކުގެ ތެރެއިން ނަމެކެވެ. މިފަދައިން ކިޔުނީ އިވޭ ބޮޑެތި ގަދަފަދަ ކަންކަމުން ހިތްގަދަޔަށް ތެޅޭތީއެވެ. القرع އަކީ ގަދަޔަށް ތެޅުމެވެ.\nوَما أَدْراكَ مَا الْقارِعَةُ ކަލޭގެފާނަށް އަންގައިދިނީ ކޮންކަމެއްހެއްޔެވެ؟ އެއީ އިތުރަށް ބިރުވެރިކަން އިތުރުކުރެއްވުމަށްޓަކައެވެ.\nكَالْفَراشِ الْمَبْثُوثِ ވަކިވެފައިވާ ފެތުރި ވިއްސިވިހާލިވެފައިވާ ބައިބައިވެފައިވާ ކޮކާތަކެއް ފަދައިންނެވެ. ޙައިރާންކަމުގެ ސަބަބުން އެއްބަޔަކު އަނެއްބަޔަކަށް ޖެހިއޮޅުންބޮޅުންވެފައެވެ. ޙިސާބު ބެއްލެވުމަށް ގޮވާލެވެންދެނެވެ.\nوَتَكُونُ الْجِبالُ كَالْعِهْنِ الْمَنْفُوشِ: އެއީ ލުއިކަމުގެ ސަބަބުން ބުރައިގެންގޮސް ވެއްޓިފައިވާ ކަފަތަކެއްފަދައިންނެވެ. އެއީ ބިމާއި ހަމަވެއްޖައުމަށް ދާންދެނެވެ.\nثَقُلَتْ مَوازِينُهُ: އެމީހެއްގެ މީޒާންބަރުވެއްޖެނަމަ فَهُوَ فِي عِيشَةٍ راضِيَةٍ: އެމީހަކު ވާހުށީ އުފާވެރިކަމުގައި ސުވަރުގޭގައެވެ.\nخَفَّتْ مَوازِينُهُ: އެމީހެއްގެ ނުބައިކަން ހެޔޮކަމަށްވުރެ ދަށްވެއްޖެމީހާ، فَأُمُّهُ هاوِيَةٌ : އެމީހަކު އުޅޭން އޮތްތަނަކީ ނަރަކައެވެ. ما هِيَهْ ނަރަކައަކީ ކޮބައިހެއްޔެވެ؟\nوالهاوية: ނަރަކައިގެ ނަންތަކުގެ ތެރެއިން ނަމެއް. نارٌ حامِيَةٌ: އެއީ ހޫނުކަން ގަދަވެގެންވާ އަލިފާނެވެ.\n(376 ވަނަޞަފްޙާއާއި ހިސާބަށް ނިމިފައި)\n((ފުރަތަމަ ގަނޑުގެ ތަރުޖަމާ. ފޮތުގެ ނަން އިން ޞަފްޙާ.\nއައްތަފްސީރު އަލްމުނީރު ފިލް ޢަޤީދަތި ވައްޝަރީޢާ ވަލްމަންހަޖް.\nއުސްތާޛު ޑރ.ވަހަބަތުއް ޒުޙައިލީ. ))


Varun shooting fashan fulufulugai4filmeh | Mihaaru\nވަރުން ދަވަން ޝޫޓިން ފަށަން ފުލުފުލުގައި ހަތަރު ފިލްމެއް\n24 އޮކްޓޯބަރ 2020 - 09:55 1 comment\nރާއްޖޭގައި މި ވަގުތު ޗުއްޓީ ހޭދަކުރަމުން އަންނަ ބޮލީވުޑްގެ އެކްޓަރު ވަރުން ދަވަން ހަތަރު ފިލްމެއްގެ ޝޫޓިން އަށް ތައްޔާރުވާން ފަށައިފި އެވެ.\nބޮލީވުޑްގައި މި ވަގުތު އެންމެ ކާމިޔާބު އަދި އެންމެ ޑިމާންޑް ބޮޑު ޒުވާން އެކްޓަރުންގެ ތެރޭގައި ހިމެނޭ ވަރުން އެންމެ އަވަހަށް ޝޫޓިން ފަށަން ހަމަޖެހިފައިވާ ފިލްމަކީ އަންނަ މަހު ޗަންދީގަޅްގައި ޝޫޓިން ފަށާ "ޖުގް ޖުގް ޖިޔޯ" އެވެ.\nމި ރޮމޭންޓިކް ކޮމެޑީ އަކީ މިދިޔަ އަހަރު ކަރަން ޖޯހަރްގެ ދަރުމާ އިން ގެނެސްދިން "ގުޑް ނިއުސް" ގެ ޑައިރެކްޓަރު ރާޖް މެހެތާގެ ދެވަނަ ފިލްމެވެ. "ޖުގް ޖުގް ޖިއޯ" ގެ ތެރޭގައި ކިއާރާ އަދުވާނީ އާއި އަނިލް ކަޕޫރާއި ނީޓޫ ސިންގް ވެސް ހިމެނެ އެވެ. މީޑިއާތަކުން ކުރިން ބުނެފައިވާ ގޮތުގައި މި ފިލްމުގައި އަނިލް އާއި ނީޓޫ ފެންނާނީ ވަރުންގެ މައިންބަފައިންގެ ރޯލުންނެވެ.\nއެ ފިލްމަށް ފަހު ދެން ވަރުން ޝޫޓިން ފަށާނީ "އިސްތިރީ" އާއި "ބާލާ" ގެނެސްދިން ޑައިރެކްޓަރު އަމަރް ކޯޝިކް ހަދާ ސޯޝަލް ކޮމެޑީ "ބޭޅިޔާ" އެވެ. މި ފިލްމުވެގެން ދާނީ އަމަރާ އެކު ވަރުން މަސައްކަތްކުރާ ފުރަތަމަ ފަހަރަށެވެ. ދިނޭޝް ވިޖަންގެ މެޑޮކް ފިލްމްސް އިން ޕްރޮޑިއުސްކުރާނެ ކަމަށް ބެލެވޭ ފިލްމާ ބެހޭ މާ ބޮޑު ތަފުސީލެއް އަދި ނުލިބެ އެވެ. އެކަމަކު ވަރުންއާ އެކު "ބޭޅިޔާ" ގެ ބަތަލާގެ ރޯލުން ފެންނާނެ ކަމަށް ބެލެވެނީ "އިސްތިރީ" ގެ ބަތަލާ ޝްރަދާ ކަޕޫރެވެ.\nވަރުން ޝޫޓިން ފަށަން އޮތް އަނެއް ފިލްމަކީ ސާޖިދު ނަދިއަދްވާލާ ޕްރޮޑިއުސްކުރާ "ސާންކީ" އެވެ. ފިލްމީ ޚަބަރުތައް ބުނާގޮތުން މި ފިލްމުގައި ވަރުން ފެނިގެންދާނީ އިންޑިއާގެ ވައިގެ އަސްކަރީ އޮފިސަރެއްގެ ރޯލުންނެވެ. "ސާންކީ" އަކީ އަދި ރަސްމީކޮށް އިއުލާންނުކޮށް އޮތް ފިލްމެކެވެ.\nޝޫޓިން ފަށަން އޮތް ވަރުންގެ ހަތަރު ވަނަ ފިލްމަކީ މިދިޔަ އަހަރު މެޑޮކްސް އިން އިއުލާންކުރި ބައޮގްރަފިކަލް ޑްރާމާ "އެއްކީސް" އެވެ. މީގެ ފަސް އަހަރު ކުރިން ރިލީޒްކުރި ވަރުންގެ "ބަދުލާޕޫރް" ގެ ޑައިރެކްޓަރު ސްރީރާމް ރަގްވަން ޑައިރެކްޓްކުރާ އެ ފިލްމަކީ އިންޑިއާގެ ކުރީގެ އަސްކަރީ އޮފިސަރެއް ކަމަށްވާ ލެފްޓިނަންޓް އަރުން ކެތުރިޕާލްގެ ވާހަކަ ކިޔައިދޭ ފިލްމެކެވެ. އެ ފިލްމަށް "އެއްކީސް" ކިޔާފައި ވަނީ އަރުން އަކީ ހިދުމަތުގައި އުޅެނިކޮށް އެންމެ 21 އަހަރުގައިި މަރުވި ގައުމީ ބަތަލަކަށްވާތީ އެވެ.\nފުލުފުލުގައި ހަތަރު ފިލްމެއްގެ މަސައްކަތަށް ވަރުން ވަގުތު ހުސްކުރާ އިރު އޭނާ ދެން އެންމެ އަވަހަށް ފެނިގެންދާނީ އެމެޒޯން ޕްރައިމް ވީޑިއޯ އިން ޑިސެމްބަރު 25 ގައި ޕްރިމިއާކުރާ "ކޫލީ ނަމްބަރު 1" އިންނެވެ. ވަރުންގެ އެންމެ ފަހުން ފެނިފައި ވަނީ ޖެނުއަރީގައި ރިލީޒްކުރި "ސްޓްރީޓް ޑާންސާ" އިންނެވެ.


Addu City Hulhudhoo "Corner Park" Cafe' hingi imaaraaiy kuyya dhinumah\nއައްޑޫސިޓީގެ ހުޅުދޫ " ކޯނަރޕާކް" ކެފޭ ހިންގި އިމާރާތް ކުއްޔަށް ދިނުމަށް\n4 ޑިސެމްބަރ 20174years ago\nއައްޑޫސިޓީގެ ހުޅުދޫ " ކޯނަރޕާކް" ކެފޭ ހިންގި އިމާރާތް ކުއްޔަށް ދިނުމަށް ކައުންސިލުންވަނީ ނިންމަވާފައެވެ. މި އިމާރާތް ކުއްޔަށް ދިނުމަށް ކައުންސިލުން ނިންމަވާފައިވަނީ3އަހަރާއި5އަހަރާ ދެމެދުގެ މުއްދަތަކަށެވެ. އަދި އެންމެ ރަނގަޅު ހުށަހެޅުމެއް ހުށަހަޅާ ފަރާތަކާ ތަން ހަވާލުކުރާ ގޮތަށެވެ.\nމި އިމާރާތަކީ ރެސްޓޯރެންޓެއްގެ ގޮތުގައި ކުރިން ހުޅުދޫ އަންހެނުންގެ ކޮމިޓީގެ ނަމުގައި ހިންގާފައިވާ ތަނެކެވެ. މިތަނުގައި ކުރަންޖެހޭ މަރާމާތުތައް އަމިއްލަ ތަކެތީގައި ކޮށް، މިތަނުގައި ކެފޭއެއް ނުވަތަ ރެސްޓޯރަންޓް ހިންގުމަށް ޝައުގުވެރިވާ ފަރާތްތަކުން މިތަން ބެއްލެވުމަށްފަހު ޕްރޮޕޯސަލް މިއިދާރާއަށް ހުށަހެޅުއްވުން އެދެމެވެ. މި އިމާރާތް ކުއްޔަށް ހިފާ ފަރާތުން މި ތަނާއި ގުޅިފައިވާ ކުޑަކުދިންގެ ޕާކް ބަލަހައްޓައި އެތަން މަރާމާތުކޮށް އަދި ސާފުތާހިރުކޮށް ހަދަން ވާނެއެވެ.\nޕްރޮޕޯސަލްގައި ކުއްޔަށް ހިފުމަށް ބޭނުންވާ މުއްދަތާއި، ކުލި އަދި ތަން ހިންގާނެގޮތުގެ ޕްލޭން ހިމަނާފައި އޮންނަންވާނެއެވެ. ޕްރޮޕޯސަލް ބަލައިގަތުމަށް ހަމަޖެހިފައިވަނީ 14 ޑިސެންބަރު 2017 ވާ ބުރާސްފަތި ދުވަހުގެ 13:00 ގައެވެ.\nޕްރޮޕޯސަލް އިވެލުއޭޓް ކުރުމުގައި މާކްސް ދޭނެ މިންގަނޑު:\nކުއްޔަށް ހިފާ މުއްދަތު: 20\nތަން ތަރައްޤީކުރުމަށް ހުށަހަޅާގޮތް: 10\nއިންވެސްޓްކުރާނެ މިންވަރު: 10\nކުޑަކުދިންގެ ޕާކް ބެލެހެއްޓުމަށް ހުށަހަޅާގޮތް: 10\n16 ރަބީޢުލްއައްވަލް 1439\n04 ޑިސެންބަރު 2017\nޕަބްލިޝް ކުރި ތާރީޚް: 04-12-2017\nސުންގަޑި: 2017-12-14 13:00:00


vnews - IGMH gai blood camp eh fashaifi\nއައިޖީއެމްއެޗްގައި ބްލަޑް ކޭމްޕެއް ފަށައިފި\n4 މެއި 2019\nއައިޖީއެމްއެޗްގައި މިއަދު ކުރިއަށްގެންދާ ލޭ ހަދިޔާކުރުމުގެ ޕްރޮގްރާމްގެ ތެރެއިން\nކޮންމެ އަހަރެއްގެވެސް އޭޕްރީލް މަހުގެ ފަހު ހަފްތާގައި ފާހަގަކުރަމުން އަންނަ ލެބޯޓްރީ ޕްރޮފެޝަން ވީކް މިއަހަރު ފާހަގަކުރުމުގެ ގޮތުން އައިޖީއެމްއެޗްގެ ލެބޯޓްރީން އިންތިޒާމުކޮށްގެން ލޭ ހަދިޔާކުރުމަށް ފުރުސަތު ހުޅުވާލައިފިއެވެ.\nވީނިއުސް އަސް މައުލޫމާތު ދެއްވަމުން އައިޖީއެމްއެޗްގެ ސީނިއާ ލެބޯޓްރީ ޓެކްނޮލޮޖިސްޓް ހަދީޖާ ވިދާޅުވީ މި މަސައްކަތަކީ ކޮންމެ އަހަރެއްގެވެސް ލެބޯޓްރީ ޕްރޮފެޝަން ވީކް ފާހަގަކުރުމުގެ ގޮތުން އައިޖީއެމްއެޗުން ހިންގާ ގިނަ ހަރަކާތްތަކުގެ ތެރެއިން ހަރަކާތެއް ކަމަށެވެ.\nހަދީޖާ ވިދާޅުވީ ލޭ ހަދިޔާކުރުމުގެ މި ހަރަކާތަކީ އައިޖީއެމްއެޗްގެ މުވައްޒަފުންގެ އިތުރުން އާންމުންނަށްވެސް ހުޅުވާލެވިފައިވާ ފުރުސަތެއް ކަމަށެވެ. ކުރިއަށް އޮތީ ބަރަކާތްތެރި ރޯދަމަސްކަން ފާހަގަކުރައްވައި ހަދީޖާ ވިދާޅުވީ މި މަސައްކަތަކީ ލޭބޭނުންވާ މީހުންނަށް ފަސޭހައިން ލޭ ލިބޭނެ އިންތިޒާމުތައް ހަމަޖައްސައިދިނުމަށް ކުރިއަށްގެންދާ ހަރަކާތެއް ކަމަށެވެ.\nހަދީޖާ ވިދާޅުވީ މި ހަރަކާތަކީ ފާއިތުވި އަހަރުވެސް ވަރަށް ކާމިޔާބުކޮށް ކުރިއަށް ގެންދެވިފައިވާ ޕްރޮގްރާމެއް ކަމަށެވެ. މީގެ އިތުރުން އެންމެ ރައްކާތެރި ލެޔަކީ ކޮންމެ3މަހަކުން ލޭ ހަދިޔާކުރާ ޑޯނާއެއްގެ ލޭކަން ފާހަގަކުރައްވައި ހަދީޖާ ވަނީ ހުރިހާ ރައްޔިތުންވެސް އަމިއްލައަށް އިސްނަގައިގެން ލޭ ހަދިޔާކުރުމަށް އެދިވަޑައިގެންފައެވެ.\nއައިޖީއެމްއެޗްގައި ލޭހަދިޔާ ކުރުމުގެ މިހަރަކާތް ކުރިއަށްދާނީ މިއަދު ހެނދުނު 8:00 އިން ހަވީރު 5:00 ޖެހުމާ ހަމައަށެވެ.


ތުރުކީގެ އަމިއްލަ ބާރު ކަނޑުވާލައި ވޭލްސް އަނެއް ބުރާ ގާތަށް\n16 ޖޫން 2021 - 22:56 0\nބަކޫ، އަޒަރުބައިޖާން (ޖޫން 16) - ޔޫރޯ ފުޓްބޯޅަ މުބާރާތުގައި މިރޭ ތުރުކީ 2-0 އިން ބަލިކޮށް ވޭލްސް ދެ ވަނަ ބުރުގެ ޖާގައަކާ ގާތަށް ޖެހިލައިފި އެވެ.\nމިރޭގެ މެޗަކީ ވާދަވެރި މުބާރާތެއްގައި ތުރުކީ އަތުން ވޭލްސް ހޯދި ފުރަތަމަ މޮޅެވެ. އެންމެ ފަހުން ތުުރުކީ އާއި ވޭލްސް ވާދަވެރި މެޗަކަށް ނުކުތީ 1997 ވަނަ އަހަރު ވޯލްޑް ކަޕް ކޮލިފައިން މެޗެއްގަ އެވެ. އެ ފަހަރު މޮޅުވީ ތުރުކީ އެވެ.\nއެންމެ ފަހުން ޔޫރޯގެ ސެމީ ފައިނަލުގައި ކުޅުނު ވޭލްސް މި ފަހަރުގެ މުބާރާތުގައި ކުޅުނު ފުރަތަމަ ދެ މެޗުން ލިބުނު ހަތަރު ޕޮއިންޓާ އެކު އޮތީ ގްރޫޕް އޭގެ އެއް ވަަނައިގަ އެވެ. އެ ގްރޫޕްގެ ދެ ވަނައިގައި އޮތީ ފުރަތަމަ މެޗުން ތުރުކީ އަތުން މޮޅުވި އިޓަލީ އެވެ. އިޓަލީ އަށް މި ވަގުުތު އެއް މެޗުން ތިން ޕޮއިންޓް ލިިބިފައިވާއިރު، މިރޭ އެ ޓީމުން ސްވިޒަލެންޑާ ދެކޮޅަށް ކުޅޭނެ އެވެ. އެ މެޗުން ބަލިނުވެ ފަރުޖައްސާލައިގެން ވެސް އިޓަލީ އަށް އެއް ވަނަ އަށް އެރޭނެ އެވެ.\nމިރޭގެ މެޗުން ބަލިވި ތުރުކީ އޮތީ ގްރޫޕްގެ އެންމެ ފުލުގައި ދެ މެޗުން ޕޮއިންޓެއް ނުލިބި އެވެ. މުބާރާތުގެ އަނެއް ބުރުން ފުރުސަތު ހޯދަން ތުރުކީ އަށް މިހާރު އަމިއްލަ ބާރެއް ނެތެވެ. ތުރުކީ އަށް ކިރިޔާ ވެސް ފުރުސަތެއް އޮތީ ފަހު މެޗުގައި ސްވިޒަލެންޑް އަތުން ބޮޑު ތަފާތަކުން މޮޅުވެ، އަދި އެހެން މެޗުތަކެއްގެ ނަތީޖާ ނުކުންނަ ގޮތަކުންނެވެ.\nބަކޫގެ އޮލިމްޕިކް ސްޓޭޑިއަމްގައި މިރޭ 30،000 އެއްހާ ސަޕޯޓަރުންގެ ކުރިމަތީގައި ކުޅުނު މެޗު ފަށައިގެން އެންމެ ހުސް ފުރުސަތު ލިބުނީ ވޭލްސްގެ އާރޮން ރަމްސޭ އަށެވެ. މެޗުގެ ހަތް ވަނަ މިނިޓްގައި ގަރެތު ބޭލް ހުސްކޮށްލާފައި ރަމްސޭ އަށް ދިން ބޯޅަ އޭރިއާތެރެއިން ޑިފެންޑަރެއް ކަައިރިން ނައްޓާލުމަށް ފަހު ގޯލުގެ ކައިރީ ކަނަށް އަމާޒުކޮށް ފޮނުވާލި ނަމަވެސް ތުރުކީ ކީޕަރު އުގުރުކާން ޗަކީރް ވަނީ މަތަކޮށްފަ އެވެ.\nތުރުކީގެ ކެޕްޓަން ބުރަކް ޔިލްމާޒް މެޗުގެ ނުވަ ވަަނަ މިނިޓްގައި ޖެހި ބޯޅަ ވޭލްސް ޑިފެންޑަރު ކްރިސް މެޕަމް ވަނީ ބްލޮކްކޮށްފަ އެވެ. އޭގެ ފަހުން މެޗުގެ 13 ވަނަ މިނިޓްގައި ވޭލްސްގެ ކެއިފާ މޯ ބޮލުން ޖެހި ބޯޅަ ދިޔައީ ހުރަސްދަނޑި މަތިންނެވެ.\nވޭލްސްގެ ރަމްސޭ އަށް ދެ ވަަނަ ހުސް ފުރުސަތު ލިބުނީ މެޗުގެ 24 ވަނަ މިނިޓްގަ އެވެ. ބޭލް ދިން ބޯޅައަކުން މި ފަހަރު އޭރިއާތެރޭގައި ހުސްކޮށް ހުރެފައި ރަމްސޭ ޖެހި ބޯޅަ ދިޔައީ ހުރަސްދަނޑި މަތިންނެވެ. މެޗުގެ 29 ވަނަ މިނިޓްގައި ކޯނަރަކުން ހުރަސްވި ބޯޅައަކުން ތުރުކީގެ ކާން އައިހާން ބޮލުން ޖެހި ބޯޅަ ގޯލު ރޮނގު މަތިން ސަލާމަތްކުރީ ޖޯ މޮރެލް އެވެ.\nފުރަތަމަ ހާފު ނިމުމުގެ ކުރިން ރަމްސޭ ވަނީ މި ހާފުގައި ގޯލެއް ޖަހަން އޭނާ އަށް ލިބުނު ތިން ވަނަ ފުރުސަތުން ގޯލެއް ޖަހައިފަ އެވެ. މެޗުގެ 43 ވަނަ މިނިޓްގައި ހާފްގެ މެދެއްހާ ހިސާބުން ބޭލް މަތިން ހުރަސްކޮށް ދިން ބޯޅަ އޭރިއާތެރެއިން މެއިން ކޮންޓްރޯލް ކުރުމަށް ފަހު ރަމްސޭ ވަނީ ގޯލުގެ ތެރެއަށް ބޯޅަ ފޮނުވާލައިފަ އެވެ.\nތުރުކީ އަށް އެއްވަރުކޮށްދޭން މެޗުގެ 54 ވަނަ މިނިޓްގައި ޔިލްމާޒަށް ކުޑަ އޭރިއާތެރެއިން ލިބުނު ފުރުސަތުން އޭނާ ޖެހި ބޯޅަ ދިޔައީ ހުރަސްދަނޑި މަތިންނެވެ. އޭގެ ތިން މިނިޓް ފަހުން ވޭލްސް އަށް ދެ ވަނަ ގޯލެއް ޖަހައިދޭން ރަމްސޭ ޖެހި ޝޮޓް ކީޕަރު ޗާކިރް ވަނީ މަތަކޮށްފަ އެވެ.\nވޭލްސް އަށް ދެ ވަނަ ގޯލެއް ޖަހަން ރަނުގެ ފުރުސަތެއް ބޭލް އަށް ވެސް ލިބުނެވެ. މެޗުގެ 60 ވަނަ މިނިޓްގައި ބޭލް ފޮނުވާލި ޕެނަލްޓީ ދިޔައީ ގޯލުގެ މާ މަތިންނެވެ. މިއީ ބޭލް އަށް ކުރި ފައުލަކަށް ދިން ޕެނަލްޓީ އެކެވެ.\nއޭގެ ފަހުން ތުރުކީގެ ޔިލްމާޒާއި ހަކަން ޗަނޮނޮގްލޫ އަދި ޗެންގިޒް އުންޑެއާ ވޭލްސް ހާފު ތެރޭގައި ކުޅެގެން ގޯލެއް ޖެހޭތޯ ކުރި މަސައްކަތް ކާމިޔާބެއްނުވި އެވެ. ވޭލްސްގެ ޑިފެންޑަރުން ދިޔައީ ތުރުކީގެ އެޓޭކްތައް ހުއްޓުވަން ޖެހޭ ވަގުތުގައި އެކަން ކުރަމުންނެވެ.\nކައުންޓަ އެޓޭކުގައި ވޭލްސް އިން ދިޔައީ އެޓޭކްކުރަމުންނެވެ. އެ ގޮތުން މެޗުގެ 80 ވަނަ މިނިޓްގައި އޭރިއާތެރެއިން ރަމްސޭ ނަގައިދިން ހުރަހަކުން ބޭލް ބޮލުން ފޮނުވާލި ބޯޅަ އަމާޒުވީ ކީޕަރު ޗާކިރް އަތަށެވެ.\nތުރުކީން މެޗުގެ 87 ވަނަ މިނިޓްގައި ނަތީޖާ ހަމަހަމަކުރަން ނުރައްކާތެރި ހަމަލާއެއް ފޮނުވާލި އެވެ. ކޯނަރަކުން ހުރަސްވި ބޯޅައަކުން މެރީހް ޑެމިރާލް ބޮލުން ފޮނުވާލި ބޯޅަ ވޭލްސްގެ ކީޕަރު ޑެނީ ވޯޑް ވަނީ މަތަކޮށްފަ އެވެ.\nވޭލްސްގެ ދެ ވަނަ ގޯލު ޖެހީ މެޗުގެ އިތުރު ވަގުތުގައި ކޮނާ ރޮބަޓްސް އެވެ. މި ގޯލު ޖަހަން ވެސް ފުރުސަތު ތަނަވަަސްކޮށްދިނީ ލަނޑެއް ނުޖެހުނަސް މޮޅަށް ކުޅުނު ބޭލް އެވެ.\nވޭލްސް ފުޓްބޯޅަ ޓީމު\nތުރުކީ ފުޓްބޯޅަ ޓީމު


Lifestyle: Fansaas dolaruge dhaiy ungulhaa burus! - 247.mv\n03:09 AM, Sunday 28, February 2021\nފަންސާސް ޑޮލަރުގެ ދަތް އުނގުޅާ ބުރުސް!\nގޯބީ ބުރުހެއްގެ އަގަކީ 50 ޑޮލަރު ކިޓެއްގެ އަގަކީ 65 ޑޮލަރު--\nZubedha 11:16 AM, Monday 03, June 2019\nތިމާއަކީ ހުރިހާ ގޮތުންވެސް ސާފުތާހިރުމީހަކަށް ވުމަކީ އެއީ ތިމާގެ އަމިއްލަ ނަފުސަށާއި ތިމާއާއި އެކީގައި އުޅޭމީހުންނަށް ވެސް ކޮށްދެވޭ ހެޔޮކަމެކެވެ. މީހަކާ ފުރަތަމަ ފަހަރަށް ދިމާވާއިރު އެންމެ ކުރިން ފާހަގަކުރެވޭ ކަންތަކުގެ ތެރޭގައި އެމީހެއްގެ ސާފުތާހިރުކަމާއި އަދި ހިނިތުންވުން ހިމނެއެވެ. ރަނގަޅަށް އަނގައިގެ ސާފުތާހިރުކަން ބަލަހައްޓާނަމަ މިދެކަމުންވެސް ތިމާ ފާސް ވީއެވެ.\nގިނަ މީހުންގެ ވިސްނުންހުރީ މިގޮތަށްކަން އެނގިގެން ދަނީ މިހާރު މާކެޓް ތަކުގައި ދަތްއުނގުޅާ ބުރުސްތަކަށް ބަލާލުމުންނެވެ. އާދައިގެ ބުރުސްތަކާއި ބެޓެރީ ލައްވާ ބުރުހާއި އަދި ކަރަންޓުގެ އެހީގައި ބޭނުންކުރާ ބުރުހެވެ. އެގޮތުން މިއަދު ދައްކާލަން މިއުޅެނީ ކަރަންޓުގެ އެހީގައި ބޭނުން ކުރާ، ފަންސާސް ޑޮލަރުގެ "ގޯބީ" ބުރުހުގެ ވާހަކައެވެ.\nބުރުހުގެ އަގަކީ ފަންސާސް ޑޮލަރު ނަމަވެސް ކޮންމެ ގޯބީ ބުރުސް ކިޓެއްގެ އަގަކީ ފަސްދޮޅަސް ފަސް ޑޮލަރެވެ. އަދި ކޮންމެ ކިޓަކާއެކު ބުރުސް، "ހައިޖީން" ސްޓޭންޑު، ޗާޖަރު، ޔޫއެސްބީ ކޮންވާރޓަރު އަދި ބުރުސް ކަވަރެއް ލިބެއެވެ. އެމީހަކަށް ކަމުދާ ކުލައަކުން މި ބުރުސް ގަނެވޭއިރު ބައެއް މަގްބޫލު އެޑިޝަންތަކުގެ އަގު ހަތްދިހަ ފަސް ޑޮލަރާވެސް ކައިރިކުރެއެވެ.\nމި ބުރުސް އުފެއްދި ކޮމްޕެނީ އިން ބުނާ ގޮތުގައި އާންމު ބުރުހަކަށް ވުރެ ފުރިހަމަޔަށް ގޯބީ ބުރުހުން ދަތްތައް ސާފުކޮށްލަދެއެވެ. ބުރުހުގެ ސްމާރޓް ޑިޒައިން ކައުންޓަރު މަތިން މާ ބޮޑު ޖާގައެއް ނުނަގާނެ ކަމަށާއި އަދި ބަލާބެލުމަށްވެސް އެހެން ބުރުސް ތަކަކަށް ވުރެ ރީތިވާނެ ކަމަށް މި ބުރުސް އުފެއްދި މީހުން ބުނެއެވެ. އަދި މިބުރުސް ވިއްކާލައިގެން ކުރާ މަންފާގެ ވަކި ޕަސެންޓެއް ހޭދަ ވެގެން ދަނީ ދުނިޔޭގެ އެކި ހިސާބުތަކުގައި އަނގައިގެ ސާފުތާހިރުކަމަށް ޚާއްސަ ތަންތަނުގެ ފެންވަރު ރަނގަޅުކުރުމަށެވެ.\nއަނގައިގެ ސިއްހަތު އާންމު ސިއްހަތު ލައިފްސްޓައިލް\nއިންޓްރެސްޓިން ހާދަ މޮޅު އެއްޗިސް އިންވެންޓް ކޮށްލަޔޭ ދޯ މިޒަމާނުގެ މީހުން


"Aee dhoguveri eh", qaumu hifumu ge ilzaam Iraq inn Powell ah | ThePress\n"އެއީ ދޮގުވެރިއެއް"، ގައުމު ހިފުމުގެ އިލްޒާމް އިރާގުން ޕަވަލްއަށް\nއެމެރިކާގެ ކުރީގެ ސެކްރެޓަރީ އޮފް ސްޓޭޓް ކޮލިން ޕަވަލް / ފޮޓޯ: އޭޕީ ނިއުސް\nއިރާގުގެ ގިނަ ރައްޔިތުން ދެކޭ ގޮތުގައި ކޮލިން ޕަވަލް އަކީ، އެބައި މީހުންގެ ގައުމު ސުންނާފަތި ކޮށްލި ހަނގުރާމައަކީ ސާބިތު ހިފެނިވި ސަބަބުތަކަކަށްޓަކާ ކުރި ހަނގުރާމައެއް ކަމުގެ ހުއްޖަތް ދެއްކުމަށްޓަކާއި، 2003 ވަނަ އަހަރު، އދގެ ސާލަމަތީ މަޖިލީހުގައި ހެކި ބަސް ދެއްވި އެމެރިކާގެ އޮފިޝަލެވެ.\nއެމެރިކާގެ ކުރީގެ ސެކްރެޓަރީ އޮފް ސްޓޭޓް، ކޮލިން ޕަވަލް، 84، ހޯމަ ދުވަހުގެ ވަގުތެއްގައި އަވަހާރަވީ ހަބަރު، މީޑިއާއަށް ތިލަވުމާއެކު އިރާގުގެ ރައްޔިތުންގެ ހިތްތަކުގައި މި ރޫހު އަނެއްކާވެސް އާލާވީ ފަދައެވެ. ގައުމުގެ އެތައް ދަރިންނެއް މަރާ، ގައުމު ހަލަބޮލިކޮށް ސުންނާފަތި ކޮށްލުމަށް ބުޝްގެ ސަރުކާރުން ހިންގި "ޖަރީމާ"ގައި ޒިންމާ އުފުލަން ޖެހޭ އެކަކީ ޕަވަލް ކަމަށް އިރާގުގެ ރައްޔިތުން ގަބޫލު ކުރެއެވެ.\nއިރާގުގެ އިންސާނީ ވަސީލަތަށް ލިބުނު ފޫ ނުބެދޭ ވަރުގެ ގެއްލުމުގެ އެންމެ ބޮޑު އެއް ހިއްސާއަކީވެސް އދއަށް ޕަވަލް ދެއްވި ބަޔާން ކަމަށް އިރާގުގެ އެތައް ރައްޔިތުންނެއް ގަބޫލު ކުރެއެވެ.\nއެމެރިކާގެ ކުރީގެ ސެކްރެޓަރީ އޮފް ސްޓޭޓް ކޮލިން ޕަވަލް އަކީ ބުޝްގެ ސަރުކާރުން އެމެރިކާ ހިފުމަށް ދޮގު ބަޔާން ދެއްވި އޮފިޝަލު ކަމަށް އިރާގުން ސިފަކުރޭ / ފޮޓޯ: ކޮލަމްބިއަން މިޒޫރީ\n"އޭނާ ހެދީ ދޮގު. ދޮގު. އަދި ދޮގު" އުމުރުން 51 އަހަރުގެ ލިޔުންތެރިޔާ، އަދި2ދަރިންގެ މައެއްގެ ކަމަށް ވާ މަރްޔަމް (ފުރިހަމަ ނަމެއް ނޫން) ބުންޏެވެ. އޭނާގެ ފުރިހަމަ ނަން މީޑިއާއަށް ހާމަކޮށްފައި ނުވަނީ އޭނާގެ ދަރިއަކު، މިވަގުތުވެސް އެމެރިކާގައި ކިޔަވަމުން ދާތީއެވެ.\n"ދޮގު ހެދީ އޭނާ (ޕަވަލް) އެކަމަކު، ނިމުން ނެތް ހަނގުރާމަތަކުގައި ބެދުނީ އަހަރަމެން" މަރްޔަމް އިތުރަށް ބުންޏެވެ.\n1991 ވަނަ އަހަރު،މ އިރާގުގެ ލީޑަރު ސައްދާމު ހުސައިން، ކުވައިތު ހިފުމާއެކު، އެ ގައުމުން އިރާގު އަސްކަރިއްޔާ ބޭލުމަށްޓަކާ، އެމެރިކާގެ ޖޮއިންޓް ޗީފްސް އޮފް ސްޓާފްގެ ޗެއާމަންގެ ހައިސިއްޔަތުން ގަލްފް ހަނގުރާމައިގެ ކަންކަން އެމެރިކާއިން ބެލެހެއްޓެވީ ޕަވަލްއެވެ.\nނަމަވެސް، އިރާގުގެ ރައްޔިތުން ޕަވަލް ހަނދާން ހުންނަނީ، ސައްދާމް ހުސައިންއަކީ ގެއްލުންދެނިވި ހަތިޔާރު ގެންގުޅުއްވާ، ދުނިޔެއަށް ނުރައްކާ ލީޑަރެއްގެ ގޮތުގައި ތަމްސީލު ވާ ގޮތަށް، އދގައި ވާހަކަ ދެއްކެވި އޮފިޝަލެއްގެ ގޮތުގައެވެ.\nސަލާމަތީ މަޖިލީހުގެ ޗޭމްބަރުގައި ވާހަކަ ދައްކަވަމުން ޕަވަލް ވަނީ އިރާގުގައި ހުރި ހަތިޔާރާއި ގެއްލުނެދެނިވި ބަރު ހަތިޔާރުތަކުގެ ތަސްވީރުތައްވެސް އާންމު ކުރައްވާފައެވެ. އަދި އެމެރިކާގެ ޖާސޫސީ މަސައްކަތުން އެއްކޮށްފައި ވާ މައުލޫމާތުގެ ތަރުޖަމާތައްވެސް ޕަވަލް ވަނީ ހިއްސާ ކުރައްވާފައެވެ. މީގެ އިތުރުން ނުރައްކާތެރި އެންތުރެކްސް ވައިރަސްވެސް އިރާގުގައި ހުރި ކަމަށް ޕަވަލް ވަނީ ތުހުމަތު ކުރައްވާފައެވެ. ނަމަވެސް، އެކަން ސާބިތު ވާނެ އެއްވެސް ހެއްކެއް ފެނިފައި ނުވާއިރު، އދގައި ދެއްވި ތަގުރީރު ފަހުން ވެފައި ވަނީ، ޕަވަލްގެ ކެރިއަރުގައި ޖެހުނު ކަޅު ލައްގަނޑަކަށް ވެސް މެއެވެ.\nކުވައިތުން އިރާގު އަސްކަރިއްޔާ ބާލާފައިވަނީ ދުނިޔޭގެ ބާރުތަކުގެ ގުޅިފައިވާ ފައުޖުތަކުންވެސް ހަނގުރާމަ ކޮށްގެން/ފޮޓޯ: ގަލްފް ނިއުސް\n"އިރާގުގައި އޭނާ ހިންގި ޖަރީމާތަކަށް އިންސާފުގެ ކުރިމައްޗަށް ހާޒިރު ނުކުރެވެނީސް އޭނާ (ޕަވަލް) މި ދުނިޔެ ދޫކުރި ކަމަށްޓަކާ އަހަރެން ހިތާމަ ކުރަން. އެކަމަކު، ﷲ ގެ ޙަޟްރަތުގައި އިންސާފުގެ ޝަރިއަތަށް އޭނާ ހާޒިރު ކުރެވޭނެކަން އަހަރެންނަށް ޔަގީން" އިރާގުގެ މަޝްހޫރު ނޫސްވެރިޔާ މުންތަޒިރު އަލް-ޒައީދީ ކުރި ޓްވީޓެއްގައި ބުނެފައި ވެއެވެ. އަލް-ޒައީދީއަކީ، އިރާގުގެ ވެރިރަށް ބަގުދާދުގައި 2008 ވަނަ އަހަރު ކުރިއަށް ގެންދިޔަ ނޫސްވެރިންގެ ބައްދަލުވުމެއްގައި، އެމެރިކާގެ އޭރުގެ ރައީސް ޖޯޖް ޑަބްލިއު ބުޝްގެ ހަށިކޮޅާ ދިމާއަށް ބޫޓު ކިބައެއް އެއްލި ނޫސްވެރިޔާއެވެ.\nއެމެރިކާގެ ކުރީގެ ސެކްރެޓަރީ އޮފް ސްޓޭޓް ކޮލިން ޕަވަލް ވަނީ އިރާގުގައި އެންތުރެކްސް ވައިރަސް ހުރި ކަމަށް ތުހުމަތު ކުރައްވާފަ / ފޮޓޯ: ދިސް އޮސްޓްރޭލިއަން\n2011 ވަނަ އަހަރު އަލްޖަޒީރާއާ ވާހަކަދައްވަމުން ހުދު ޕަވަލްވެސް ވަނީ އޭނާގެ ކުށަށް އިއުތިރާފްވެވަޑައިގެންފައެވެ. އެގޮތުން، އެމެރިކާއިން އިރާގު ހިފުމަށްޓަކާ، ހަގީގަތް އޮޅޭ ފަދަ ޖާސޫސީ މައުލޫމާތު ފޯރުކޮށްދެވުނީތީ އެކަމާ ހިތާމަ ކުރައްވާ ކަމަށް ވިދާޅުވިއެވެ. ޕަވަލް ވިދާޅުވީ، ޖާސޫސީ ޖަމާއަތުން ފާހަގަ ކޮށްފައި ވާ މަސްދަރުތަކަކީ ނުރަނގަޅު މަސްދަރުތަކެއް ކަމަށެވެ.\nއިރާގުގެ ނޫސްވެރިއެއް ކަމަށް ވާ ސައިފް ސޮލާހް އަލް-ހިތީ ސިފަކުރާ ގޮތުގައި އިރާގަށް މިއަދުވެސް ކުރިމަތިލާން ޖެހިފައިވާ ހާލުގެ އެންމެ ބޮޑޫ އެއް އަސްލަކީ، ޕަވަލްގެ ބަޔާނެވެ.\nއިރާގުގެ ލީޑަރު ސައްދާމް ހުސައިން (ކ)، ކުވައިތުގެ އަމީރާއެކު މަޝްވަރާތަކަށް ވަޑައިގަންނަވަނީ/ފޮޓޯ: ރޮއިޓާޒް\nއެމެރިކާގެ ސަލާމަތީ ބާރުތަކުން ސައްދާމް ހުސައިން ހައްޔަރު ކުރީ ޑިސެމްބަރު 2003 ގައެވެ. އަދި އިރާގު ސަރުކާރުން ވަނީ ސައްދާމް ހުސައިން ދަންޖައްސާ އަވަހާރަކޮށްލާފައެވެ.\nނަމަވެސް އެމެރިކާގެ ލާއިންސާނީ އަނިޔާވެރި ކަމާ ދެކޮޅަށް އިރާގުގައި އުފެދުނު ހަރަކާތްތައް، ބޮޑު ހަނގުރާމައަކަށް ބަދަލުވެ، އިރާގުގެ އާންމުންގެ ތެރެއިން ގުނާ އަދަދު ނުކުރެވޭހާ މީހުންގެ ފުރާނަ މި ދުނިޔެއާއި ވަކިކޮށްލިއެވެ. ބުޝްގެ ސަރުކާރުން ލަފާ ކުރި މުއްދަތަށް ވުރެ ހަނގުރާމަ ދިގުލާ ގޮސް، ދުނިޔެ ދުށް އެންމެ ނުރައްކާތެރި ޓެރަރިސްޓް ޖަމާއަތް ކަމަށްވާ، އައިސިސްގެ ބާރު ގަދަވުމަށް މަގު ކޮށިގެން ދިޔައެވެ.\nކަން މިހެން އޮތް އިރު ގިނަ ބަޔަކު ދަނީ އިރާގަށް ޕަވަލް ދިން ގެއްލުމާ ގުޅިގެން ޕަވަލްއަށް ސީދާ އަދަބެއް ދެވިފައި ނުވާ ކަމާ މެދު ސުވާލު އުފައްދަމުންނެވެ. ނުބައި މައުލޫމާތެއް ދެވުނު ކަމާ މެދު ޕަވަލް ހިތާމަ ކުރެއްވި ތޯ ނުވަތަ ނޫންތޯ ބަލާކަށްވެސް އިރާގުގެ ރައްޔިތުން މިއަދަކު ބޭނުމެއް ނުވެއެވެ. އެ ކަމާ ހިތާމަ ކުރުމަކުން އިރާގަށް އޮތީ ކޮން ފައިދާއެއްތޯ އެ ރައްޔިތުން ދަނީ ސުވާލު ކުރަމުންނެވެ.\nރިޕޯޓް އިރާގު ދުނިޔެ


އަނބިމީހާގެ ކުއްލި މަރާއެކު ސުހައިލްގެ ޙަޔާތަށް ފަޅުކަމާއި ބީރައްޓެހިކަން – Dhen.mv\nޢާލިމް އަބްދުއްލަތީފް May 18, 2021 - 9:24 pm\n"އަންހެނުންގެ ހިތް ހުއްޓިއްޖެ"\nޑޮކްޓަރު ބުނި މި ލަފްޒުތަކުން ސުހެއިލްއަށް ހީވީ ކަންފަތް ދޮށުގައި ބާރު ގުގުރިއެއް ޖެހިހެންނެވެ. އޭނާގެ ހަމަޖެހުން ނަގައިލައި ސިކުނޑި ފަޅުކަމެއްގެ ތެރެއަށް ދިޔައީ ޑޮކްޓަރު ބުނި އެއްޗެއް އޭނާއަށް ގަބޫލުކުރަން ދަތި ވުމުންނެވެ. ލިބުނު ސިހުމާއެކު ، ޑޮކްޓަރު ބުނި ބަސްތައް ފަހުމު ނުވެ ސުހެއިލްއަށް ތަކުރާރުކޮށް ޑޮކްޓަރުގެ ގާތުގައި ސުވާލު ކުރެވުނީ އެ ވާހަކަ އޭނާއަށް ގަބޫލުކުރަން ދަތިވެ އިތުރަށް ސާފު ކުރަން ބޭނުން ވުމުންނެވެ.\n"ތި ބުނާ އެެއްޗެއް ސާފުކޮށް ބުނެބަލާށޭ" ބުނެ ސުހެއިލް ތަކުރާރުކޮށް ކުރަމުން ދިޔަ ސުވާލުތަކަށް ލިބުނު ޖަވާބުން އޭނާގެ ޙަޔާތް އެކަނިވެރިވެއްޖެއެވެ. ދިރިއުޅުން ބީރައްޓެހި ކުރުވައިފިއެވެ.\nއޭގެ ދެ ދުވަސް ކުރިން އޭނާގެ ގާތުގައި ހެޔޮ ހާލުގައި ހުރި ދެ ލޯ ފަދަ އަނބިމީހާ ﷲގެ ތަނަވަސް ރަހުމަތަށް ދަތުރު ކުރީއެވެ.\nއެ ވަގުތަކީ މިވީ 12 އަހަރު ދުވަހުގެ ތެރޭގައި އޭނާގެ ލޯބިވާ އަންހެނުންނާއެކު ބިނާ ކުރި ދިރިއުޅުން ފުނޑުފުނޑުވެ އެ ފުށް މި ފުށަށް ޖަހައިލި ޚަބަރު ލިބުނު ވަގުތެވެ. އުމުރުން 34 އަހަރުގެ މުޙައްމަދު ޞުހައިލްގެ ޙަރަކާތް ހުއްޓި ސިކުނޑި ހުސްކަމަކަށް ގެންދިޔަ ވަގުތުކޮޅެވެ.\nކޮވިޑް ބަލީގައި ރާއްޖެއިން ނިޔާވި އެންމެ ހަގު މީހާ ކަމަށްވާ އުމުރުން 30 އަހަރުގެ ޢާއިޝަތު މިޒުނާގެ ވާހަކަ ސުހައިލް "ދެން"އާ ހިއްސާ ކުރީ ރޮމުން ގިސްލަމުންނެވެ. ހިނދެމުން ހުއްޓެމުންނެވެ.\nސުހެއިލްއާއި މިޒްނާގެ ކައިވެނި\nސުހެއިލް އާއި އޭނާގެ އަންހެނުން ޢާއިޝަތު ބައްދަލުވީ މީސްމީޑިއާއިންނެވެ. މެސެޖުގެ ޒަރީޢާއިން ދެމީހުންގެ ގުޅުން ބަދަހިވެ އެ ގުޅުން ލޯތްބަށް ބަދަލުވީއެވެ.\nސުހެއިލްއާއި މިޒްނާ ކައިވެނި ކުރީ މީގެ 12 އަހަރު ކުރިންނެވެ. އެ ދެމަފިރިންގެ ދިރިއުޅުން އިތުރަށް ރޯޝަން ކޮށްދިނީ އެ ދެމަފިރިންގެ ހަޔާތަށް މަރުހަބާ ކީ ދެ ދަރިންނެވެ. ލިބުނު2ކުދިންނަކީ އަންހެން ކުދިންނެވެ. ބޮޑު ކުއްޖާއަށް މިހާރު 11 އަހަރުވެފައިވާ އިރު ކުޑަ ދަރިފުޅުގެ އުމުރަކީ 06 އަހަރެވެ.\nފާއިތުވެދިޔަ 12 އަހަރު ދުވަހުގެ ތެރޭގައި ވެސް މި ދެމަފިރިން އުޅެމުން އައީ އުފާވެރި ހަޔާތެކެވެ. ހަޔާތުގެ މަޤްސަދަކަށް ވެފައި އޮތީ އެ ދެމަފިރިންނަށް ﷲ ތަޢާލާ ދެއްވި އަމާނާތަށް ރައްކާތެރިވުމެވެ. ހެޔޮ މަގުގައި އެ ދަރީން ތަރުބިއްޔަތުކޮށް ތަޢުލީމު ދިނުމެވެ. އެ ދަރީންނަށް ރަނގަޅު މުސްތަގުބަލެއް ހޯދައިދިނުމެވެ.\nބަރަކާތްތެރި ރަމަޟާން މަސް ވެސް ސުހެއިލްއާއި އޭނާގެ އާއިލާއިން ހޭދަކުރީ އުފާވެރިކަމާއެކުގައެވެ. އޭނާގެ އަންހެނުންނަކީ އޭނާއަށް ހެޔޮ އަނތްބެކެވެ. ދަރީންނަށް ޚިދުމަތް ކުރުމަކީ އޭނާގެ މުނިފޫހި ފިލުވުމެވެ. ފޫހިކަމެއް ނެތި ފަޚުރާއެކު އޭނާގެ ކޮންމެ ދުވަހެއްގެ މަސައްކަތެވެ.\nދުޅަހެޔޮ ޞިއްޙަތެއްގައި ދުވަސްތައް ގުނަމުން ދިޔަ މިޒުނާ މިވީ 12 އަހަރު ދުވަހުގެ ތެރޭގައި ވެސް ބައްޔެއް ވެގެން ހޮސްޕިޓަލުގައި އެޑްމިޓް ކޮށްފައެއް ނުވެއެވެ. ސުހައިލް ، މިޒްނާ ގޮވައިގެން ހޮސްޕިޓަލަށް ވަނީ ވެސް ދެ ދަރީންނަށް މަރުޙަބާ ކިޔުމަށެވެ. މިޒްނާގެ ދެ ދަރީން ވެސް އުފަންވީ ސިޒޭރިއަން ހަދައިގެންނެވެ.\nރޯދަ މަސް ނިމި ޢީދު ދުވަހު އަރައިގެން އައި އިރުގެ ދޯދިން ވެސް ސުހައިލްގެ ހަޔާތަށް ގެނުވީ އަލިކަމެވެ. އުފާވެރިކަމެވެ. އިރުގެ ދޯދިތަކުގެ ފަހަތުން، ބަނަވިލާތަކެއް އޭނާގެ ހަތަރު އުދަރެސް ކަޅުކުރަމުން ދިޔަކަމުގެ ހިލަމެއް ވެސް ސުހައިލްއަކަށް ނެތެވެ.\nއުފާވެރި އީދު ދުވަހު ވެސް މިޒްނާ ގޭތެރޭގައި ކުދިވެރިންނާއެކު ހީ ސަމާސާކޮށް މަޖާކޮށް އުޅުނެވެ. އީދު ދުވަހު ކައްކައި އާއިލާއާ އެކު ވަގުތު ވެސް ހޭދަކުރިއެވެ. މިޒްނާގެ ނޭވާއަށް އުނދަގޫވާން ފެށީ އެ ރޭގެ ވަގުތެއްގައެވެ. ނޭވާއަށް އުނދަގޫވާން ފެށުމުން ސުހެއިލް އޭނާ ގޮވައިގެން ވަގުތުން ހޮސްޕިޓަލަށް ދިޔައެވެ. ހުޅުމާލޭ ހޮސްޕިޓަލަށް އަންހެނުން ގެންދެވުމާއެކު އަންހެނުންނަށް އޮކްސިޖަން ގުޅިއެވެ.\n"އެ ރޭ ފަތިހު އާލީ މޯނިންގަ އަހަރެމެންނަށް ކޮވިޑް ރިޒަލްޓް ލިބުނީ. ދެން ބަދަލުކުރީ މިކޮޅު (ހުޅުމާލެ) ކޮވިޑް ފެސިލިޓީއަށް. އިތުރުތާކަށް ގެންދާކަށް އަހަރެމެންނަކަށް އޮޕްޝަނެއް ނުދޭ." އަންހެނުން ކޮވިޑް-19އަށް ފައްސިވެ ކަންތައް ހިނގި ގޮތް ސުހެއިލް ކިޔައިދިނެވެ.\nމިޒްނާ ކޮވިޑް ފެސިލިޓީއަށް ގެންދެވުމާއެކު ސުހެއިލްއަށް އޭނާގެ އަނބިމީހާ ލޯމަތިން ގެއްލުނީއެވެ. އާއިލާގެ އެންމެންނާ ވެސް ވަކީން ، މިޒްނާ އޮންނަން ޖެހުނީ ކޮވިޑް ފެސިލިޓީގައެވެ. އެ އެކަނިވެރިކަމުގައި މިޒްނާއަށް އޭނާގެ ފިރިމީހާއާ ވާހަކަ ދެކެވުނީ ވައިބާއިން ވީޑިއޯ ކޯލް ކޮށްގެންނެވެ. އާއިލާގެ މީހުންނާއި ލޯބިވާ ދެ ދަރީންގެ މޫނު ވެސް ފެނުނީ ފޯނުގެ ސްކްރީނުންނެވެ.\n"15 ވަނަ ދުވަހުގެ ރޭ އިރާކޮޅު ބުނީ އައިސީޔޫއަށް ގެންދަނީއޭ. ދެން ގޭ އެންމެންނަށް ވެސް ވީޑިއޯ ކޯލު ކޮށްފަ، އޭރު އަނެއްހެން އަޅާފަ އިން މާސްކުގެ ސަބަބުން އަޑެއް ބޭރެއް ނުވޭ. ދެން އަތުން ވާހަކަ ދައްކާފަ ބުނި މިހާރު އައިސީޔޫއަށޭ މިގެންދަނީ. ނޭނގެއޭ ވާހަކަ ދެއްކޭނެ ކަމެއް" ސުހައިލް ހާސްވަމުން ދިޔަ ވަގުތުތައް އޭނާ ސިފަކޮށްދިނެވެ.\nއައިސީޔޫއަށް ގެންދިއުމަށް ފަހުގައި ވެސް އެރޭ މެންދަމު 1:30ހާއިރު މިޒްނާ ސުހައިލްއަށް ގުޅައި ، އުއްމީދު އާކޮށްދިނެވެ. ދަރީން ކައިފިތޯ ނިދައިފިތޯ ބަލައި ހެދިއެވެ.\nއަންހެނުންގެ މަރުގެ ޚަބަރު، ގަބޫލު ކުރަން ވެސް ދަތި\nނިދައިފައި އޮއްވާ އެރޭ މެންދަމު ތިންގަޑި ބައިވި ފަހުން ސުހައިލަށް ފޯނަށް ކޯލެއް ލިބުނެވެ. އެންމެ ފުރަތަމަ ފޯނު ރިންގުވެ ކެނޑުނު އިރު ވެސް ސުހެއިލްއަށް ހެއެއް ނުލެވުނެވެ. އެހެންކަމުން އެ ކޯލު މިސްވީއެވެ. ދެވަނަ ފަހަރަށް ގުޅުމުން ސުހެއިލް ފޯނު ނެގިއެވެ. ހޮސްޕިޓަލުން ވާހަކަ ދެއްކީ ޑޮކްޓަރެކެވެ.\n" އަންހެނުން މިހެން މިހެން ވެގެން ޕަންޕު ކުރަން ވެގެނޭ މިގުޅީ. ޕަންޕު ކުރަން ވެއްޖިއްޔާ އެހާލަތުގައި އަޅުގަނޑަށް ގުޅާކަށް ނުޖެހޭނެއޭ. ފެސިލިޓީގެ ބެލުމުގެ ދަށުގައި އޮތް މީހެއްގެ ފަރުވާ ދޭން އަޅުގަނޑުގެ ހުއްދަ ހޯދާކަށް ނުޖެހޭނެއޭ" ކަންތައް ހިނގައިދިޔަ ގޮތް ސުހައިލް ކިޔައިދިނީ ނުތަނަވަސްކަމާއެކުގައެވެ.\nއެ ވަގުތުން ފަށައިގެން ޑޮކްޓަރު ސުހެއިލަށް ގުޅަމުން ދިޔައެވެ. އަދި އަންހެނުންގެ ހާލު ސުހެއިލަށް އޮޅުން ފިލުވައިދެމުން އަދާހަމަ ކުރަމުން ދިޔައެވެ. އެވަގުތު ސުހެއިލަށް ކުރެވެމުން ދިޔައީ ތަފާތު އިހްސާސެކެވެ. ހާސްވެ ކަންބޮޑުވެ ގޮތް ހުސްވެފައިވާ ހާލު އޭނާ ދިޔައީ ލޯބިވާ އަންހެނުންނަށް ހެޔޮ ދުއާ ކުރަމުންނެވެ. އަންހެނުންނަށް ދެރަގޮތެއް ނުވާނޭ ކަމަށް އުއްމީދު ކުރާ ހާލުގައެވެ.\nސުހެއިލްގެ ހަމަޖެހުން ގެއްލިފައިވާ ހިތުގައި އިތުރު ހައިޖާނުތަކެއް އުފެދި މުޅި މީހާ ސިހިގެން ދިޔައީ އެ ރޭ ގާތްގަނޑަކަށް 4:30 އެހާއިރު ޑޮކްޓަރު ބުނި ވާހަކައަކުންނެވެ. ޑޮކްޓަރު ބުނީ އޭނާގެ އަންހެނުންގެ ހިތް ހުއްޓިއްޖެ ކަމަށެވެ. ޑޮކްޓަރުން ކުރި މަސައްކަތުން ވެސް ފުރާނަ ސަލާމަތް ނުކުރެވުނު ކަމަށެވެ.\nއެ ވާހަަކަ ސުހެއިލަކަށް ގަބޫލެއް ނުކުރެވުނެވެ. ލޯބިވާ އަނބިމީހާ އޭނާ ދޫކޮށް އެހައި އަވަހަށް ގޮސްފާނެކަން ގަބޫލުކުރާކަށް އޭނާ ބޭނުމެއް ނުވިއެވެ، އެހެންކަމުން ޑޮކްޓަރުގެ ގާތުގައި އެބުނާ އެއްޗެއް އިތުރަށް އޮޅުން ފިލުވައި ދިނުމަށް އޭނާ ތަކުރާރުކޮށް އެދުނެވެ.\n" އަޅުގަނޑު ބުނިން ކީކޭހޭ ތި ކިޔަނީ. ބުނީމަ އަނެއްކާ ވެސް ބުނީ ހިތް ހުއްޓިއްޖެޔޭ. ތިންވަނަ ފަހަރަށް ބުނީމަ ވެސް އަޅުގަނޑު ބުނިން ރީއްޗަށް ބުނެބަލާށޭ ތި ބުނާ އެއްޗެއް އަޅުގަނޑަކަށް ނޭނގެއޭ. ބުނީމަ ބުނީ އަންހެނުން ނިޔާވެއްޖެއޭ. މަރުވީ އޭ" ސުހެއިލްގެ ހިތް ކުދިކުދިކޮށްލި ފޯން ކޯލްގެ ވާހަކަ އޭނާ ކިޔައިދިނީ ރޮމުން ގިސްލަމުންނެވެ.\nއަންހެނުންގެ އެންމެ ފަހު ފޯން ކޯލް\nމިޒުނާ ނިޔާވުމުގެ ދެތިން ގަޑިއިރު ކުރިން އޭނާގެ ފޯނު ކޯލެއް ސުހެއިލަށް ލިބުނެވެ. ސުހައިލް ބުނެދިން އެ ތާރީޚާއި ވަގުތު އޭނާގެ ހިތުގައި ކަނޑައިނަގައިވާކަން އެނގުނީ ފޯންގެ ލޮގު ދައްކައިލައި ، ސީދާ ވުމުންނެވެ. އެރޭގޭ 1:28އަކީ ސުހައިލްގެ ކަންފަތުގައި މިޒުނާގެ އަޑު ޖެހުނު އެންމެ ފަހު ވަގުތެވެ. އަންހެނުންނާ ވާހަކަ ދައްކައިލަން ސުހެއިލަށް ލިބުނު ފަހު ފުރުސަތެވެ. އަންހެނުންގެ ވަދާއީ ފޯނު ކޯލެވެ.\n"އެގަޑީގަ ވާހަކަ ދައްކާފަ ބުނި ޑޮކްޓަރުން ބުންޏޭ ރަނގަޅިއްޔާ5ވަރަކަށް ދުވަސް ތެރޭ ގެއަށް ދޫކޮށްލާނަމޭ، އޮކްސިޖަން ލެވެލް ވެސް އެގަޑީގަ ރަނގަޅޭ" އަންހެނުންނާ އެންމެ ފަހުން ދެކެވުނު ވާހަކަތައް ފެންކަޅިވެފައިވާ ހާލު ސުހެއިލް "ދެން"އަށް ކިޔައިދިނެވެ.\nއަންހެނުންގެ ވަސިއްޔަތް، ދަރިން ރަނގަޅަށް ބަލާތި! އެ ކުދީން ދޫކޮށްފައި ނުދާތި\nމިޒުނާ ނިޔާވި ރޭ އިރާކޮޅު ސުހެއިލަށް އޭނާއާ ވާހަކަ ދައްކައިލުމުގެ ފުރުސަތު ލިބުނެވެ. އެވަގުތުގައި ވެސް މިޒުނާ ބޭނުންވީ ވީޑިއޯ ކޯލުން އޭނާގެ ލޯބިވާ ދެ ދަރީންގެ މޫނު ދެކިލާށެވެެ. އެ ދަރީންނާއެކު ވަގުތު ކޮޅެއް ހޭދަކޮށްލާށެވެ.\nދަރީންނާ ވީޑިއޯކޯލަކުން ބައްދަލުވެ ހިނިތުންވެ އޮވެ މިޒްނާ އެ ކުދިންނާ ވާހަކަ ވެސް ދެއްކިއެވެ. އެކުދީންގެ ވާހަކަތައް އަޑު އެހިއެވެ. އަދި އެ ވަގުތު އޭނާ ސުހެއިލަށް ވަސިއްޔަތެއް ކުރިއެވެ. އެއީ މިޒްނާގެ އާޚިރު ވަސިއްޔަތަށް ވެދާނެ ކަމަށް ސުހައިލަށް ވިސްނައިލާން ވެސް ނޭނގުނެވެ. ތަގުދީރުގެ ނިޔާ ވަންހަނާވާތީއެވެ.\n"ދަރީން ދޫކޮށްފައި ނުދައްޗޭ. ދަރީންނަށް ރަނގަޅަށް ބަލައްޗޭ. އެހެން ބުނީ"\nގިސްލަމުން ދިޔަ ސުހައިލަށް އަންހެނުންގެ ވަޞިއްޔަތް ތަކުރާރު ކޮށްލެވުނީ އަޑު ތުރުތުރު އަޅާތީ ލަސްލަހުންނެވެ.\nދަރީންނަށް ލިބިފައި ވަނީ ކުއްލި ސިހުމެއް! ދަރީންގެ ސުވާލުތަކުން ސުހައިލްގެ ހިތް ފަޅައިގެންދޭ!\nސުހެއިލް އާއި މިޒްނާއަށް ލިބިފައިވާ ދެ ކުދިން ވެސް ތައުލީމް ހާސިލު ކުރަމުން އަންނަނީ ހުރަވީ ސުކޫލުގައެވެ. ބޮޑު ކުއްޖާއަށް 11 އަހަރުވެފައި ވުމުން އޭނާއަށް މިހާރު ވާނުވާ އެނގެއެވެ. ލޯބިވާ މަންމަގެ ފިރުމުންތައް އަބަދުގެ އަބަދަށް ގެއްލުނީކަން އޭނާއަށް ގަބޫލު ކުރެވެއެވެ. ދަރިފުޅަށް މީރުވީހާ އެއްޗެއް ބަލައިގެން އެ އެއްޗެއް ކައްކައިދީ އަނގަޔަށް ލަވައިދޭން މަންމަ ނުހުންނާނެ ކަން އޭނާއަށް އެނގެއެވެ. ނިދާއިރު މަގަތުގައި މަންމަ ފިރުމާން ނޯންނާނެކަން އޭނާއަށް ޔަގީނެވެ. އޭނާގެ ކިތަންމެ ކުޑަ އިޝާރާތަކަށް ވިޔަސް އިޖާބަދޭ މަންމާއަށް ދެން ކިތަންމެ ބާރަށް ގޮވިޔަސް އަޑު ނީވޭނެކަން ދަނެއެވެ.\nއެހެން ނަމަވެސް އުމުރުން އެންމެ ހަ އަހަރުގެ ކުޑަ ދަރިފުޅަށް މަންމައަށް ވީ ގޮތެއް މުޅީން ފަހުމެއް ނުވެއެވެ. ނިދާ ވަގުތުގައި ވެސް އެ މައުސޫމް ދަރިފުޅު ހޯދަނީ މަންމައެވެ. ގޭތެރޭގައި އޭނާއާއެކު ސަކަރާތް ޖަހާ މަޖާކޮށް ކުޅެ ހަދަން މަންމަ ނެތުމުން އެ ފަޅުކަން ، ޝަކުވާތަކަކަށް ބަދަލުވެއެވެ. މަންމަގެ ފިރުމުންތަކާއި މަންމަގެ ލޯތްބަށް ފެންބޮވައިގެންފައިވާ ތުއްތު ފުރާނަ މަންމަ ކޮބައިތޯ ކުރާ ސުވާލުން މުޅި މާހައުލު ހިމޭން ކުރުވައެވެ.\nއެ ލޯބިލޯބި ދަރިފުޅުގެ މި ސުވާލުތަކުން ސުހެއިލްގެ ހިތް ކުދިކުދި ކުރެއެވެ. ހިތުގެ ރިހުން ގަދަވެއެވެ. އެ ސުވާލުން އުފެދޭ ޒަޚަމްތައް ސުހައިލްއަށް ކިތަންމެ ވަރަކަށް އަނިޔާ ކުރިޔަސް ، އޭނާގެ ހިތްވަރުގަދައެވެ. ދޭނޭ ޖަވާބެއް އެ ސިކުނޑީގައި ނެތް ނަމަވެސް ބުނާނެ ބަހެއް ދުލަށް ނައި ނަމަވެސް އަދި އެ މައުސޫމް ދަރިފުޅުގެ ސުވާލުތަކުން ސުހެއިލްގެ ލޮލުން ކަރުނަ ނީރާލި ނަމަވެސް އޭގެ އެންމެ ތިއްކެއް ވެސް ލޯ ދޫކޮށެއް ނުދެއެވެ. ދަރީންގެ ކުރިމަތީގައި އޭނާ ދައްކަން ބޭނުން ވަނީ ހިތްވަރެވެ. މިޒްނާގެ ވަޞިއްޔަތް އޭނާއަށް އެކަމަށް ހިތްވަރުދެއެވެ.\n"އޭނާއަށް ވެސް އެނގޭ ދެން މަންމަ ނިޔާވެއްޖެކަން. މަންމަ ދެން ނާންނާނެ ކަން. ސަންދޯކަށް ލީ ހިސާބުން އޭނާއަށް އެނގިއްޖެ މަންމަ ދެން ނާންނާނެ ކަން. އެހިސާބުން އޭނާ ބަޑިފަޅައިގެން ދިޔައީ" ދަރީންނަށް ކޮށްފައިވާ އަސަރުތައް ސުހެއިލް ކިޔައިދިން އިރު އެ އަޑުގައި ވެސް ވަނީ މޮޅިވެރިކަމާއި މާޔޫސީކަމެވެ.\n"އެވަރުގެ އަނތްބެއް ނުލިބޭނެ"\nސުހައިލްގެ 12 އަހަރުވީ ޒަވާޖީ ޙަޔާތުގެ ކޮންމެ ދުވަހަކީ ލޯބިވާ އަނބިމީހާއާ އެކީގައި ހޭދަ ކުރި ދުވަސްތަކެކެވެ. އަނބިމީހާއާ ވަކީން އޭނާ އެއްވެސް ތާކަށް ނުދެއެވެ.\nމިޒްނާ އަކީ ހެޔޮލަފާ އަނތްބެކެވެ. ކައިވެނި ކުރީއްސުރެ ފަހު ނޭވާއާ ހަމައަށް ވެސް އޭނާ ސުހެއިލްގެ ޚިދުމަތުގައި ދެމިހުއްޓެވެ. ދަރީން ލިބުމަށް ފަހު ހުރިހާ ވަގުތެއް ވެސް ހުސްކުރީ ލޯބިވާ ދަރީންނަށް ޓަކައެވެ. އެ ދަރީންގެ ކުރިމަގަށް ޓަކައި ކުރަން ޖެހުނު ކޮންމެ ކަމެއް މިޒްނާ ކުރިއެވެ. އެ ދަރީންނަށްޓަކައި އުފުލަން ޖެހުނު ކޮންމެ ބުރައެއް އެއްވެސް ޝަކުވާއަކާ ނުލައި އޭނާ އުފުލިއެވެ.\n"އެވަރުގެ އަނތްބެއް ނުލިބޭނެ" ރޮއެ ގިސްލެވެމުން ދިޔަ ހާލު ނުހަނު އުނދަގުލުން ސުހެއިލް ބުނެލިއެވެ.\nމިއަދު ސުހެއިލަށް ބަރުދާސްތު ކުރަން ޖެހިފައިވާ ހިތާމައަކީ އޭނާއަށް ބަޔާން ކުރަން ދަތި އިހްސާސްތަކެކެވެ. ގެއަށް ވަންނަ ކޮންމެ ފަހަރަކު އަންހެނުންގެ އެ ލޯބިވެތި ހިނިތުންވުން އޭނާއަށް ހަނދާންވެއެވެ. ކޮޓަރިއަށް ވަނުމުން އަންހެނުންނާއެކު ހޭދަކޮށްފައިވާ ހިތްގައިމު ވަގުތުތައް އެހިތް ނުތަނަވަސް ކުރުވައެވެ. ލޯބިވާ ދަރީން ފެނުމުން ދެމަފިރިން އެކުގައި ދަރީންނާއެކު ހޭދަކޮށްފައިވާ އުފާވެރި ދުވަސްތައް ސިކުނޑީގައި ދައުރުވެއެވެ.\n"ދަރީން ނިންދަވާފަ އަހަރެމެން ދެމީހުން ވަރަށް ގިނައިން އަންނަން މިތަނަށް. އައިސް މިތަނުން ކޮފީއެއް އެއްޗެއް ނަގައިގެން ތިބޭނީ. ދެން ދުއްވާލަން ދާނީ"\nއިއްތިފާގަކުން ނަމަވެސް ސުހައިލްގެ ވާހަކަތައް އަޑު އަހައިލަން ދެވުނީ އެތަނެއްގައި މިޒުނާއާއި ސުހައިލްގެ ހަނދާންތައް ރައްކާކުރެވިފައިވާ ތަނަކަށެވެ.\nހެޔޮލަފާ ޚިދުމަތްތެރި ދަރިއެއް\nދަރިފުޅުގެ ވަކިވުމާއެކު މިޒްނާގެ މައިންބަފައިންނަށް ވެސް ލިބިފައިވަނީ އިންތިހާ ދަރަޖައިގެ ހިތާމަވެރިކަމެވެ. އެމީހުންގެ ޚިދުމަތުގައި ނަމޫނާއަކަށް ވީ ދަރިފުޅު ކުއްލިއަކަށް ވަކިވެ ދިޔުމަކީ އެ މީހުންނަށް ވެސް ގަބޫލުކުރަން ދަތި ކަމެކެވެ.\nސުހައިލް ބުނި ގޮތުގައި ރަމަޟާން މަހުގައި ވެސް މިޒްނާގެ ބައްޕަ ރޯދަ ވީއްލައިގެން މަޣްރިބް ނަމާދަށް ގޮސްފައި އެނބުރި ގެއަށް އަންނާން ދެން ވެސް ބައްޕައަށް ކާން ދިނުމަށް ބައްޕަގެ އިންތިޒާރުގައި ގޭގެ ބެލްކަނީގައި މިޒުނާ ހުރެއެވެ. ދަރީންގެ ކަންތައްތަކަށް އެނބުރުމުގެ ކުރީން ބައްޕަ ކައިގެން ހުރިކަން އޭނާ ޔަގީން ކުރެއެވެ. އެހެންކަމުން މިޒްނާ ނެތުމުގެ ފަޅުކަން ސުހެއިލާއި އޭނާގެ ދަރިންނާ އެއްވަރަށް މިޒްނާގެ މައިންބަފައިންނަށް އިހްސާސް ކުރެވެއެވެ. އެ މަންމަ އާއި ބައްޕައަށް މިއަދު އިހްސާސް ކުރެވެނީ ފަޅުކަމާއި ހުސްކަމެވެ. ކިޔަމަންތެރި ހެޔޮލަފާ ، ޚިދުމަތްތެރި ލޯބިވާ ދަރިއެއް އަބަދުގެ އަބަދަށް އަލްވަދާއު ކިޔުމުން އެ ލިބޭ ހިތާމައާ މޮޅިވެރިކަމެވެ.\nސުހެއިލާއި އޭނާގެ އަންހެނުން ދަރީންނާއެކު ދިރިއުޅެމުން ދިޔައީ އޭނާގެ އަންހެނުންގެ އާއިލާއާއެކުގައެވެ. އަންހެނުންގެ އެއްބަނޑު އެއްބަފާ ހުރިހާ ކުދިންނާ ވެސް އެކުގައެވެ. އަދި އަންހެނުންގެ އެއްބަފާ ދައްތަ ވެސް ދިރިއުޅުނީ ހުޅުމާލޭގައި އޭނާގެ ފިރިމީހާއަށް ލިބިފައިވާ ފްލެޓެއްގައެވެ.\nމިއަދު އެ ދެމަފިރިންގެ ދަރިންނަށް އޯގާތެރިވެ އަޅާލަން ތިބީ އަންހެނުންގެ އާއިލާއެވެ. އަންހެނުންގެ އާއިލާއިން އެކުދިންދެކެ އިންތިހާއަށް ލޯބިވެއެވެ. ކިތަންމެހައި ވެސް ހެވެވެ. މަންމަ ނެތުމުގެ އުނިކަން އެ ކުދީންނަށް އިހްސާސްވިޔަ ނުދިނުމަށް އާއިލާއިން ކޮށްދެވެން އޮތް ހުރިހާ ކަމެއް ކޮށްދެނީ ހިތާއި ރޫޙުންނެވެ.\nސުހައިލް ދިރިއުޅުމާމެދު ކުރަމުން ދިޔަ އުއްމީދަކީ އަނބިމީހާއާ ދަރީންނާއެކު އަމިއްލަ ގެދޮރެއްގައި ދިރިއުޅުމެވެ. ނަމަވެސް އޭނާއަށް ލިބުނު ފްލެޓް ގެއްލުމުން ، ނުވަތަ އެ އުއްމީދު ފުރިހަމަ ނުކޮށްދެއްވި މިޒްނާއާ ވަކިވާން ޖެހުމަކީ ސުހައިލްގެ ހިތަށް ފުން އަސަރުތަކެއް ކުރުވާ ކަމެކެވެ.\nމިޒްނާގެ ކުއްލި ވަކިވުމާއެކު ސުހައިލްގެ ހިތް ވަނީ ފަޅުވެފައެވެ. ދިރިއުޅުން ވަނީ ބީރައްޓެހިވެފައެވެ. އެކަނިވެރިވެފައިވާ އޭނާގެ ހަތަރު އުދަރެހުގައި ވަނީ ހުސްކަމެވެ. އޭނާގެ ހިތް ބުނާ ކަހަލައެވެ. ކަރުނައިގެ ތެރެއަށް ދޫކޮށްލާށެވެ. އިންޝާ ﷲ ، އެނބުރި އަންނާނަމެވެ. މާޔޫސްކަމުގައި ތެޅިތެޅި އޮތް ސުހައިލްގެ ހިތަށް މިއަދު ލިބޭ ތަސައްލީއަކީ އީމާންގެ ފޮނި ރަހައެވެ.\n"ﷲ ދެއްވި ފުރާނައެއް ، ﷲ ގެންދަން އިރާދަ ކުރެއްވި ވަގުތެއްގައި ގެންދަވާނެ، އިރާދަ ކުރެއްވިއްޔާ އަހަރެން ދުނިޔޭގައި ހުރިހައި ދުވަހަކު ދަރީންނަށް ދެރަގޮތެއް ވިޔަކަ ނުދޭނަން ، އަންހެނުންގެ ވަޞިއްޔަތް ފުރިހަމަކޮށްދޭން ކުރަން ޖެހުނު ކޮންމެ ކަމެއް ކުރާނަން"\n"ދެން"އާ ވާހަކަ ދައްކަމުން ދިޔަ ވަގުތު ސުހެއިލްއަށް ގިސްލާ ރޮވުނު\nކިތަންމެ ވަރަކަށް ކަރުނަ ފޮރުވަން އުޅުނަސް ސުހައިލްގެ ބަޑި ފަޅައިގެން ދިޔައެވެ.\nވަރަށް ދެރަވެއްޖެ މި އާޓިކަލް ކިޔާފަ. ސުހައިލްއަށާ އާއިލާއަށް ކެއްތެރިކަން ދެއްވާށި. އަދި މަރްހޫމާއަށް ސުވަރުގެ މިންވަރު ކުރައްވާށި.\nށުހަލުއަށް ކެތްތެރިކަން ދެއްވާށި\nޝުހައިލްް އަށްް ކެއްތެރިކަންް ދެއްވާާ، މަރުހޫމްް ގެެ ފުރާނައަށްް ސުވަރުގޭގެެ ދާއިމީީ ނިޢުމަތްް މިންވަރުު ކުރައްވާށިި. އަދިި ދަރިންް ހެޔޮގޮތުގައިި ބަލައިި ބޮޑުކުރުމަށްް ކުރެވެންހުރިި ހުރިހާަ މަސައްކަތެއްް ކޮށްް ނަމޫނާާ ބައްޕައަކަށްް ވުމަށްް ޝުހައިލްް އަށްް ހިއްވަރުު ދެންް.\nމާތްﷲ މިޒްނާއަށް ސުވަރުގޭގެ ދާއިމީ ނިޢުމަތް މިންވަރުކުރައްވާށި.\nސުހައިލްއަށާއި އާއިލާއަށް ކެތްތެރިކަންދެއްވާށި\nބުރޯ އަހަރުން އެންމެން މިތިބީ ބުރޯ އާއެކު، ކޮންމެދުވަހަކު ސަކަރާތް ޖަހާ ތާސްކުޅެ އުޅެމުން އައި އެކުވެރި ނައިސް ފުރެންޑެއް ތީ..\nކޮވިޑް ޖެހިގެން އުމުރުން ދުވަސްވީ މީހަކު ދުވާފަރުން ނިޔާވެއްޖެ\nކޮވިޑް-19އަށް ފަރުވާ ހޯދަމުން ދިޔަ 60 އަހަރުގެ ފިރިހެނަކު ނިޔާވެއްޖެ\n7 އުޑުގެ ވެރި ﷲ ގަންދީ ހުވާކޮށްފައި ބުނަން، ދުވަހަކުވެސް ބަނގުރަލެއް ނުބޮން: އަލީ ރަމީޒް\nކޮވިޑް-19: މިއަދު ރާއްޖެއިން ފައްސިވީ 105މީހުން


Shauban mahakee Ramazan mahah thayyaru vumuge massaru: Khuthuba\nޝަޢުބާން މަހަކީ ރަމަޟާން މަހަށް ތައްޔާރުވުމުގެ މައްސަރު: ޚުތުބާ\nޝައުބާން މަހަކީ ރަމަޟާން މަހަށް މަރްޙަބާ ކިޔުމަށް ތައްޔާރުވަމުން އަންނަ މައްސަރު ކަމުގައި ހުކުރު ހުތުބާގައި ބުނެފިއެވެ.\nމިއަދުގެ ހުކުރު ހުތުބާ ޚާއްސަ ކޮށްފައިވަނީ ޝައުބާން މަހާއި ހެޔޮ އަމަލު ކުރުމުގެ މައްޗަށެވެ. ޚުތުބާގައި ބުނެފައިވަނީ މިހާރު ވޭތިކުރަމުން މިދަނީ ޝަޢުބާންމަހުގެ ދުވަސްތައްކަމަށާއި، މި މަހަކީ އެތައް ގޮތަކުން ޚާއްޞަ މަހެއްކަމަށެވެ. ރަމަޟާން މަހަށް މަރްޙަބާ ކިޔުމަށް ތައްޔާރުވަމުން އަންނަ މައްސަރަކަށް މިމައްސަރުވާއިރު، ޝަޢުބާން މަހުގެ ހަނދު ފެނުމާއެކު ރޯދައިގެ މާތްކަމާއި، ރޭއަޅުކަމާއި، ހެޔޮ ޢަމަލުތައް، ކޮންމެ މުސްލިމެއްގެ ހިތަށް ވަދެގެން ދާނެކަމަށް ހުތުބާގައި ބުނެފައިވެއެވެ. ޝަޢުބާންމަހު އަޅުކަމުގައި ހީވާގިވުމަކީ، ރަމަޟާންމަހު އަޅުކަމުގައި މަޝްޣޫލުވުމަށް ލިބޭ ތަމްރީނެއް ކަމުގައި ވެސް ޚުތުބާގައި ބުނެފައިވެއެވެ.\nމާތް ނަބިއްޔާ، ޝަޢުބާން މަހުގައި ރޯދަހިއްޕެވުން ގިނަކުރައްވާތީ ދެކެވަޑައިގެން، އަޞްޙާބު ބޭކަލުންގެ ތެރެއިން އުސާމާތު ބުނު ޒައިދުގެ އަރިހުން ރިވާވެގެންވާ ޙަދީޘެއްގެ މާނާގައިވެއެވެ. ތިމަން ދެންނެވީމެވެ. ﷲގެ ރަސޫލާއެވެ! “ޝަޢުބާން މަހު ކަލޭގެފާނު ރޯދަފުޅު ހިއްޕަވާ ވަރަށް އަހަރު ދުވަހުގެ އެހެން މައްސަރެއްގައި ކަލޭގެފާނު (ސުންނަތް) ރޯދަފުޅު ހިއްޕަވާ މައްސަރެއް ތިމަން ދެކެވަޑައި ނުގަންނަވަމެވެ. އެބަހީ، އެގޮތަށް ކަންތައް ކުރައްވަނީ ކީއްވެތޯއެވެ؟ އެހިނދު ޙަދީޘް ކުރެއްވިއެވެ. “އެއީ ރަމަޟާން މަހާއި ރަޖަބު މަހާއި ދެމެދުގައިވާ، މީސްތަކުން އެމަހާމެދު ޣާފިލުވާ މަހެކެވެ. އެއީ ޢާލަމްތަކުގެ ވެރި ރަސްކަލާނގެ ޙަޟްރަތަށް މީސްތަކުންގެ ޢަމަލުތައް އުފުލިގެންދާ މަހެކެވެ. އެހެންކަމާއެކު ތިމަން ކަލޭގެފާނު ރޯދަފުޅަށް ހުންނަވަނިކޮށް ތިމަން ކަލޭގެފާނުގެ ޢަމަލުފުޅުތައް އުފުއްލެވުމަކީ، ތިމަން ކަލޭގެފާނު ލޯބިކުރައްވާ ކަމެކެވެ.\nމިބަސްފުޅުގެ މަޤްޞަދަކީ، ޒަމާނުއްސުރެ ރަޖަބުމަހުގެ މާތްކަމާއި ރަމަޟާންމަހުގެ މާތްކަން މީސްތަކުން ދަންނަކަމެވެ. ނަމަވެސް ޝަޢުބާންމަހުގެ މާތްކަމާމެދު އެހާބޮޑަށް މީސްތަކުންނަށް އެނގިފައި ނުވާކަމެވެ.\nޚުތުބާގައި ބުނެފައިވަނީ ވެހޭތާ ފެންނަގާށޭ ބުނާ ފަދައިން ފުރުޞަތުގެ ބޭނުން ހެޔޮ ގޮތުގައި ހިފުމަށް އިރުޝާދު ދެއްވާފައެވެ. ހެޔޮޢަމަލު ކުރުމުގައި އަވަދިނެތި އުޅޭވޭތޯ މަސައްކަތްކުރުމަށާއި، ގިނަގިނައިން ހެޔޮ ޢަމަލު ކުރުމަކީ، ގަސްދަކާނުލައި ކުރެވޭ ފާފަތަކުން ސަލާމަތް ކުރައްވާނެ ކަމެއްކަމުގައެވެ. މިފަދަ މޫސުމެއްގައި މާތް ނަބިއްޔާ ދައްކަވާފައިވާ މަގުގައި، ސާބިތުވެ ތިބުމަކީ، ކޮންމެހެން ބޭނުން ކަމެކަމަށް ޚުތުބާގައި ބުނެފައިވެއެވެ.


މޫދު އަޑިން ފެނުނީ، ގެއްލުނު ބިދޭސީ މީހާގެ ހަށިގަނޑުގެ ބައިތަކެއް ކަމަށް ބެލެވޭ: ފުލުހުން | Jazeera\tމޫދު އަޑިން ފެނުނީ، ގެއްލުނު ބިދޭސީ މީހާގެ ހަށިގަނޑުގެ ބައިތަކެއް ކަމަށް ބެލެވޭ: ފުލުހުން - Jazeera\nމޫދު އަޑިން ފެނުނީ، ގެއްލުނު ބިދޭސީ މީހާގެ ހަށިގަނޑުގެ ބައިތަކެއް ކަމަށް ބެލެވޭ: ފުލުހުން\nއީމާ މުހައްމަދު ވަހީދު May 6, 2019 115 views0\nށ. ޅައިމަގުގައި ދުއްވަމުން އަންނަ ނާލު ބޯޓު، "ކުރިމަގު" ބޯޓުން ގެއްލުނު ބިދޭސީ މީހާގެ ހަށިގަނޑުގެ ބައެއް ބައިތަކެއް ކަމަށް ބެލެވޭ އިންސާނެއްގެ ހަށިގަނޑުގެ ބައިތަކެއް ކަނޑުގެ އަޑިން ފެނިފައިވާ ކަމަށް ފުލުހުން ވިދާޅުވެއްޖެއެވެ.\nމީޑިއާތަކަށް މައުލޫމާތު ދެއްވަމުން ފުލުހުން ވިދާޅުވީ، ފުލުހުންގެ ތަހުގީގުން ހޯދި މައުލޫމާތުގެ އަލީގައި ގެއްލިގެން ހޯދަމުންދާ ބިދޭސީ މީހެއްކަމަށްވާ ލުތުފަރު އޮތްކަމަށް ބެލެވޭ ކަނޑުގެ ސަރަހައްދު ފުލުހުން ޑައިވް ކޮށްގެން ބެލިބެލުމުގެ ތެރޭގައި، އެ މީހާގެ ހަށިގަނޑުގެ ބައިތަކެއް ކަމަށްބެލެވޭ އިންސާނެެއްގެ ބައި ތަކެއް ފެނިފައިވާ ކަމަށެވެ.\nކުރިމަގު ބޯޓުގައި މަސައްކަތް ކުރާ ބިދޭސީ މީހާ ގެއްލުނުކަމުގެ ރިޕޯޓު ފުލުހުންނަށް ލިބުނީ، ނިމިދިޔަ އޭޕްރިލް މަހު 22 ވަނަ ދުވަހުގެ 12:17 އެހާކަންހާއިރުއެވެ.\nއެ ބިދޭސީ މީހާ، ކުރިމަގު ބޯޓުގައި މަސައްކަތް ކުރާތާ އަދި ވީ އެންމެ ދެ މަހެއްހާ ދުވަސް ކަމަށް ބޯޓުގެ ކައްޕި ބުންޏެވެ. އަދި އެ ބޯޓުގައި މަސައްކަތްކުރަނީ ޖުމްލަ ފަސް ބިދޭސީއަކު ކަމަށްވެސް ބުންޏެވެ. ފުލުހުން ބުނީ ކުރިމަގު ބޯޓު މާލެ ލެފުމާއެކު އެ ބޯޓަށް އަރައި، ބޯޓު ޗެކުކޮށް އަދި ކައްޕިއާއި ފަޅުވެރިންނާ ސުވާލުކުރި ކަމަށެވެ.\nމި މައްސަލައާ ގުޅިގެން ހައްޔަރު ކޮށްފައިވަނީ، ބަންގްލަދޭޝަށް ނިސްބަތްވާ، އުމުރުން 30 އަހަރާއި 36 އަހަރުގެ ދެ މީހެކެވެ. އިތުރު ތަފްސީލެއް ފުލުހުން ނުދެ އެވެ. އަދި އެކަމާ ގުޅޭ މައުލޫމާތުތައް ފަހުން ހާމަ ކުރާނެ ކަމަށް ފުލުހުން ބުންޏެވެ.